text:
 |
 52011PC0522
 Priekšlikums EIROPAS PARLAMENTA UN PADOMES REGULA par administratīvo sadarbību, izmantojot Iekšējā tirgus informācijas sistēmu(IMI regula) /* COM/2011/0522 galīgā redakcija - 2011/0226 (COD) */
 PASKAIDROJUMA RAKSTS
 1. PRIEKŠLIKUMA KONTEKSTS
 ·
 Priekšlikuma pamatojums un mērķi
 ES tiesību akti arvien biežāk paredz,
 lai valsts pārvaldes iestādes, kas atbildīgas par ES
 tiesību aktu piemērošanu dalībvalstī, sadarbotos ar
 iestādēm citās dalībvalstīs. Lai palīdzētu
 iestādēm pildīt savus uzdevumus, Eiropas Komisija ir
 izstrādājusi un pilnveidojusi Iekšējā tirgus
 informācijas sistēmu (IMI), kas ir vispārīga,
 konkrētām vajadzībām pielāgojama
 administratīvās sadarbības platforma un kas
 dalībvalstīm kopš 2008. gada tiek piedāvāta kā
 bezmaksas pakalpojums. Tajā reģistrētas vairāk nekā
 6000 iestādes 27 dalībvalstīs un trīs EEZ valstīs, un
 tā nodrošina ātru un drošu saziņas veidu pārrobežu
 informācijas apmaiņai ar partneriestādēm, efektīvi
 novēršot šķēršļus, ko rada dažādas valodas un
 pārvaldes struktūras. Pašlaik IMI informācijas apmaiņai
 tiek izmantota saskaņā ar Eiropas Parlamenta un Padomes
 2005. gada 7. septembra Direktīvu 2005/36/EK par
 profesionālo kvalifikāciju atzīšanu[1]
 (Profesionālo kvalifikāciju direktīva) un Eiropas Parlamenta un
 Padomes 2006. gada 12. decembra Direktīvu 2006/123/EK par
 pakalpojumiem iekšējā tirgū[2] (Pakalpojumu
 direktīva). 2010. gadā, izmantojot IMI, notika 2000
 informācijas apmaiņas.
 Pārrobežu administratīvā
 sadarbība bieži ietver ES iedzīvotāju personas datu
 apstrādi un apmaiņu, kā to paredz Pakalpojumu direktīva un
 Profesionālo kvalifikāciju direktīva. No likumdošanas
 viedokļa IMI darbība pamatojas uz Komisijas lēmumu, komitoloģijas
 lēmumu un Komisijas ieteikumu[3]. Par IMI turpmākas
 paplašināšanas šķērsli kļuva tāda vienota juridiska
 instrumenta trūkums, ko pieņēmis Eiropas Parlaments un Padome un
 būtu sistēmas darbības pamatā. IMI garantē augstu
 tehnisko un procesuālo datu aizsardzības līmeni. Personas datu
 apstrāde IMI salīdzinājumā ar citiem informācijas
 apmaiņas veidiem, piemēram, pastu, tālruni, faksu vai e-pastu,
 piedāvā ievērojami augstāku aizsardzības un
 drošības līmeni, ko nodrošina daudzie procesuālie un tehniskie
 privātumu uzlabojošie elementi, kas tika iekļauti sistēmā,
 ievērojot integrēta privātuma principu. Turklāt datu
 aizsardzības apsvērumi ir ņemti vērā sistēmas
 ikdienas lietojumā un ir iekļauti materiālos IMI lietotāju
 apmācībai.
 Saskaņā ar Komisijas paziņojumu
 “Ceļā uz aktu par vienoto tirgu” IMI paplašināšana
 attiecībā uz citām nozarēm, “izveidojot patiesu
 elektronisko tīklu tiešai Eiropas administrāciju saskarnei”, ir viens
 no galvenajiem faktoriem vienotā tirgus labākas pārvaldības
 veicināšanai[4]. Komisijas
 paziņojumā[5] “Vienotā tirgus
 labāka pārvaldība, palielinot administratīvo
 sadarbību: Iekšējā tirgus informācijas sistēmas (IMI)
 paplašināšanas un attīstības stratēģija” (IMI
 stratēģijas paziņojums), kas pieņemts 2011. gada
 21. februārī, ir izklāstīti IMI turpmākas
 paplašināšanas plāni attiecībā uz citām ES
 tiesību aktu jomām. Komisijas paziņojumā “Akts par vienoto
 tirgu” uzsvērts, cik liela nozīme ir IMI sadarbības
 stiprināšanā starp dalībniekiem, tostarp vietējā
 līmenī, tādējādi sekmējot vienotā tirgus
 labāku pārvaldību[6].
 Minētā priekšlikuma mērķi ir
 šādi:
 (1)
 izveidot stabilu tiesisko regulējumu IMI un
 kopīgu noteikumu kopumu, lai nodrošinātu IMI efektīvu
 funkcionēšanu,
 (2)
 nodrošināt vispusīgu datu
 aizsardzības sistēmu, paredzot noteikumus personas datu
 apstrādei IMI,
 (3)
 atvieglot IMI iespējamo turpmāko
 paplašināšanu attiecībā uz jaunām ES tiesību aktu
 jomām, un
 (4)
 precizēt dažādu IMI dalībnieku
 funkcijas.
 ·
 Vispārīgais konteksts
 Komisija 2006. gada 14. augusta
 Lēmumā C/2006/3606, 2007. gada 25. jūlija
 Lēmumā C/2007/3514 un 2008. gada 14. maija Lēmumā
 C/2008/1881 nolēma finansēt un izveidot Iekšējā tirgus
 informācijas sistēmu kā vispārējas intereses projektu
 saskaņā ar Viseiropas elektroniskās pārvaldības
 pakalpojumu savietojamības nodrošināšanas valsts pārvaldes
 iestādēm, uzņēmumiem un pilsoņiem (IDABC) programmu.
 Turpmāko finansējumu nodrošināja ar Komisijas 2007. gada
 25. jūlija Lēmumu C/2007/3514 par IDABC darba programmas ceturto
 pārskatīšanu.
 Komisijas Lēmumā 2008/49/EK noteica IMI dalībnieku
 [iesaistīto personu] un lietotāju funkcijas, tiesības un
 saistības, ņemot vērā ar 29. pantu izveidotās
 darba grupas atzinumu[7]. Pēc lēmuma
 pieņemšanas Eiropas Datu aizsardzības uzraudzītājs (EDAU)
 pieņēma atzinumu[8], kurā aicināja
 Eiropas Parlamentu un Padomi pieņemt juridisku instrumentu, ņemot
 vērā iecerēto IMI paplašināšanu attiecībā uz
 vēl citām iekšējā tirgus tiesību aktu jomām.
 Kamēr vēl nebija pieņemts šāds
 juridisks instruments, tika panākta vienošanās ievērot
 pakāpenisku pieeju, tādējādi sākumā tiktu
 pieņemtas pamatnostādnes IMI datu aizsardzības noteikumu
 īstenošanai, kas izstrādātas ciešā sadarbībā ar
 EDAU[9].
 Komisija uzskatīja, ka minētā pakāpeniskā pieeja
 izrādīsies efektīva augsta līmeņa tehniskai un procesuālai
 datu aizsardzības nodrošināšanai IMI[10].
 ·
 Spēkā esošie noteikumi priekšlikuma
 jomā
 Personas datu apstrāde IMI tiek aplūkota
 Komisijas lēmumos un ieteikumā, kas uzskaitīti
 3. zemsvītras piezīmē.
 2. APSPRIEŠANĀS AR
 IEINTERESĒTAJĀM PERSONĀM UN IETEKMES NOVĒRTĒJUMU
 REZULTĀTI
 ·
 Apspriešanās ar ieinteresētajām
 personām
 Pēdējā gada laikā dažādos
 forumos Komisija informēja IMI ieinteresētās personas, tostarp nacionālos
 IMI koordinatorus un iestādes, kas izmanto sistēmu, par tās
 plāniem attiecībā uz IMI turpmāku paplašināšanu.
 Saņemtās atbildes liecināja par vispārēju atbalstu
 Komisijas nodomam ierosināt horizontālu juridisku instrumentu, kas
 kliedētu jebkuras šaubas attiecībā uz noteikumu saistošo
 raksturu personas datu apstrādei sistēmā.
 Priekšlikuma sagatavošanas
 sākotnējā posmā notika neoficiāla apspriešanās ar
 EDAU, kā arī oficiālas apspriedes dienestu apspriešanās
 laikā, un EDAU sniedza būtisku ieguldījumu.
 ·
 Ietekmes novērtējums
 Kā jau norādīts, ar minēto
 priekšlikumu tiek konsolidēti pašreizējie IMI reglamentējošos
 noteikumus vienotā horizontālā juridiski saistošā
 instrumentā. Līdz ar to šajā posmā nav nepieciešams
 apspriest citus politikas variantus. Turklāt minētais priekšlikums
 neparedz ierobežojumus jebkuru turpmāku lēmumu pieņemšanai par
 IMI iespējamo paplašināšanu attiecībā uz jaunām
 Savienības tiesību jomām, gluži otrādi, tas atvieglos
 šādu iespējamo paplašināšanu, jo nodrošinās stabilu tiesisko
 regulējumu IMI funkcionēšanai un elastīgu procedūru
 turpmāku paplašināšanās lēmumu pieņemšanai, kuru
 pamatā būs iepriekš minētās IMI stratēģijas
 paziņojumā noteiktie kritēriji. Šo iemeslu dēļ
 priekšlikumam netika veikta ietekmes novērtējuma analīze.
 Attiecībā uz jebkuriem turpmākiem lēmumiem, kas tiks
 pieņemti saistībā ar IMI izmantošanas paplašināšanu
 ārpus tām Savienības tiesību jomām, kurās to
 pašreiz izmanto, būs jāsagatavo atbilstīgi ietekmes
 novērtējumi.
 3. PRIEKŠLIKUMA JURIDISKIE ASPEKTI
 ·
 Ierosināto pasākumu kopsavilkums
 Minētā priekšlikuma mērķis ir
 uzlabot apstākļus iekšējā tirgus darbībai, nodrošinot
 efektīvu un ērti lietojamu rīku, kas palīdzētu
 praksē īstenot Savienības tiesību aktu noteikumus, kuri paredz
 administratīvo sadarbību un informācijas apmaiņu.
 Ierosinātā regula vienotā
 juridiskā instrumentā arī nosaka galvenos datu aizsardzības
 principus, tostarp datu subjektu tiesību aizsardzības, principus, kas
 jāievēro, izmantojot IMI, tādējādi uzlabojot
 pārredzamību un palielinot juridisko noteiktību. Saraksts,
 kurā iekļautas Savienības aktu jomas, kurās pašlaik izmanto
 IMI, ir dots I pielikumā. Iespējamās turpmākas
 paplašināšanas jomas ir uzskaitītas II pielikumā. Procesuālie
 un budžeta aspekti, kuru mērķis ir atvieglot IMI turpmāku paplašināšanu,
 atbilst iepriekš minētajam paziņojumam par IMI stratēģiju.
 ·
 Juridiskais pamats:
 LESD 114. pants
 ·
 Subsidiaritātes un proporcionalitātes
 principi
 Ņemot vērā to, ka IMI ir
 centralizēts saziņas rīks, ko izstrādā un mitina
 Komisija, ir jāizveido sistēmai piemērojami kopīgi
 noteikumi un tie centralizēti jāievieš. IMI mērķus, proti, novērst
 tādus šķēršļu pārrobežu sadarbībai kā valodas
 barjeras, administratīvās un darba kultūra dažādība un
 iedibinātu informācijas apmaiņas procedūru trūkums
 dalībvalstis nevar sasniegt vienas pašas un ir nepieciešama
 rīcība Eiropas Savienības līmenī. Šajā
 priekšlikumā paredz vienīgi tos pasākumus, kas vajadzīgi
 minēto mērķu sasniegšanai.
 ·
 Juridisko instrumentu izvēle
 Ierosinātais juridiskais instruments: regula
 Ņemot vērā iepriekš minētos
 mērķus, ir būtiski izveidot kopīgu noteikumu kopumu IMI
 funkcionēšanas nodrošināšanai. To nevarētu sasniegt ar
 direktīvu, kas savā būtībā ir saistoša tikai
 attiecībā uz sasniedzamo rezultātu un valstu iestādēm
 atstāj izvēles iespējas attiecībā uz formu un paņēmieniem.
 Taču konkrētajā gadījumā ir precīzi
 jādefinē tieši forma un paņēmieni
 administratīvajai sadarbībai ar IMI starpniecību. Runājot
 par līdzīgiem gadījumiem, var norādīt, ka regulas ir
 izmantotas arī saistībā ar citām lielām IT sistēmām
 ES līmenī, lai risinātu datu aizsardzības un citus
 jautājumus[11]. Ierosinot aktu, ko
 pieņem Komisija, nevis Eiropas Parlaments un Padome, piemēram,
 Komisijas lēmumu, situācija daudz nemainītos un
 neatrisinātu bažas saistībā ar iedzīvotāju tiesiskās
 noteiktības nodrošināšanu, ko iepriekš paudis EDAU.
 4. IETEKME UZ BUDŽETU
 Tā kā IMI izmantošana
 dalībvalstīm ir obligāta saskaņā ar Pakalpojumu
 direktīvu un nesen pieņemto Direktīvu par pacientu tiesību
 piemērošanu pārrobežu veselības aprūpē[12],
 jānodrošina, lai IMI turpinātu pastāvīgi darboties. Šā
 iemesla dēļ, kā arī, lai sekmētu budžeta
 efektīvāku pārvaldību un labāku kontroli, tiek
 ierosināts, ka ar IMI saistītie izdevumi tiek pārgrupēti,
 iekļaujot visas izmaksas vienā budžeta pozīcijā, par kuru
 ir atbildīgs MARKT ĢD (12.02.01. Iekšējā tirgus
 īstenošana un attīstība), kā paskaidrots pievienotajā
 tiesību akta finanšu pārskatā.
 Minētajam priekšlikumam nav ietekmes uz
 budžetu un tas nepārsniedz jau paredzētās Komisijas
 oficiāli plānotās izmaksas tuvākajos gados, kā
 arī priekšlikums neskar lēmumus par daudzgadu finanšu shēmu
 pēc 2013. gada.
 5. NEOBLIGĀTI ELEMENTI
 ·
 Eiropas Ekonomikas zona
 Ierosinātais tiesību akts ir par
 jautājumu, kas skar Eiropas Ekonomikas zonu, un tādēļ tas
 jāattiecina uz EEZ.
 ·
 Sīkāks priekšlikuma skaidrojums
 Juridiskā pamata izvēle
 Priekšlikuma galvenais mērķis ir uzlabot
 iekšējā tirgus darbības apstākļus, nodrošinot
 efektīvu un ērti lietojamu rīku, kas palīdz īstenot
 praksē tos Savienības aktu noteikumus, kuri paredz, ka dalībvalstīm
 jāsadarbojas savā starpā un ar Komisiju un jāapmainās ar
 informāciju (tostarp daudzos gadījumos ar personas datiem). Lai
 nodrošinātu IMI efektīvu funkcionēšanu, saistībā ar
 sistēmas pārvaldību un izmantošanu ir jānosaka
 konkrēti kopīgi noteikumi. Tas ietver saistības iecelt vienu nacionālo
 IMI koordinatoru katrā dalībvalstī (7. pants),
 kompetentajām iestādēm noteiktās saistības
 savlaicīgi sniegt pienācīgas atbildes (8. panta
 1. punkts) un prasību, ka informāciju, kuras apmaiņa
 notikusi ar IMI starpniecību, var izmantot par pierādījumu tāpat
 kā līdzvērtīgu informāciju, kas iegūta tajā
 pašā dalībvalstī (8. panta 2. punkts).
 Vienlaikus IMI īstenošanas procesā
 būtu jānodrošina augsts datu aizsardzības līmenis.
 I nodaļa (Vispārīgie
 noteikumi)
 Vairāki Savienības aktu noteikumi paredz,
 ka dalībvalstīm jāsadarbojas savā starpā un ar
 Komisiju, apmainoties ar informāciju. Piemēram, Profesionālo
 kvalifikāciju direktīva paredz administratīvo sadarbību un
 konkrētas informācijas, tostarp personas datu, apmaiņu starp
 dalībvalstu administrācijām. Kopš 2008. gada
 dalībvalstis ir vienojušās izmantot IMI šādai sadarbībai un
 informācijas apmaiņai attiecībā uz virkni profesiju, kuru
 loks pakāpeniski ir paplašināts, lai aptvertu visas regulētās
 profesijas. Pakalpojumu direktīva paredz savstarpējas
 palīdzības saistības dalībvalstīm, tostarp
 saistības sniegt informāciju elektroniskā veidā
 (28. panta 6. punkts). Komisijas 2009. gada 2. oktobra
 Lēmumā 2009/739/EK noteikti praktiski pasākumi informācijas
 apmaiņai starp dalībvalstīm saskaņā ar Pakalpojumu
 direktīvu.
 Kopš 2011. gada 16. maija iestādes visā
 Eiropas Savienībā, kuru kompetencē ietilpst jautājumi
 saistībā ar darbā norīkotiem darba ņēmējiem,
 var apmainīties ar informāciju, izmantojot IMI
 izmēģinājuma režīmā[13]. Turklāt
 nesen pieņemtā Direktīva par pacientu tiesību
 piemērošanu pārrobežu veselības aprūpē IMI izmantošanu
 padara obligātu informācijas apmaiņai par veselības
 aprūpes speciālistu prakses tiesībām[14].
 Paziņojumam par IMI stratēģiju pievienotajā dokumentā
 uzskaitītas vēl citas jomas, kurās būtu lietderīgi
 izmantot IMI. Turklāt būtu jāizpēta sinerģija starp
 IMI un citiem Komisijas lietotajiem IT rīkiem, tostarp problēmu
 risināšanas jomā.
 Regulas 1., 2. un 3. panta noteikumi
 nosaka IMI mērķi un darbības jomu.
 Ierosinātais
 mehānisms IMI paplašināšanai attiecībā uz jauniem
 Savienības aktiem (4. pants) ir ar mērķi vienlaikus nodrošināt
 gan nākotnē nepieciešamo elastīgumu, gan augsta līmeņa
 tiesisko noteiktību un pārredzamību, jo īpaši
 attiecībā uz datu subjektiem. Tālab I pielikumā ir
 norādīti Savienības akti, kuru noteikumus pašlaik iespējams
 izpildīt, izmantojot IMI. II pielikumā uzskaitītas IMI turpmākas
 paplašināšanas iespējamās jomas. Ņemot vērā
 novērtējumu par tehnisko iespējamību, rentabilitāti,
 lietošanas ērtumu un vispārējo ietekmi uz sistēmu, kā
 arī iespējamā izmēģinājuma posma rezultātus,
 Komisija pēc vajadzības tiks pilnvarota attiecīgi
 atjaunināt I pielikumā minēto jomu sarakstu, pieņemot
 deleģēto aktu.
 II nodaļa (Ar IMI
 saistītās funkcijas un pienākumi)
 Šīs nodaļas noteikumiem ir būtiska
 nozīme sistēmas efektīvas funkcionēšanas
 nodrošināšanā (piem., nacionālā IMI koordinatora
 (7. pants) un kompetento iestāžu (8. pants) funkcijas). Jo
 īpaši nav pieļaujams, ka kompetentās iestādes apšauba no
 citas dalībvalsts saņemtā dokumenta pierādījuma
 vērtību vienīgi tāpēc, ka tas saņemts, izmantojot
 IMI, un tas jāuzskata par līdzvērtīgu dalībvalstī
 izdotiem dokumentiem. Noteikumos arī atspoguļots elastīgums, ar
 kādu dalībvalstis IMI var piešķirt sistēmā
 dažādas funkcijas atbilstīgi to valsts pārvaldes
 struktūrai.
 Regulas 9. pantā precizēta
 Komisijas loma. Attiecībā uz administratīvās
 sadarbības veidiem, ko pašlaik aptver IMI, Komisijas loma aprobežojas ar programmatūras
 un IT infrastruktūras drošības, pieejamības, uzturēšanas un
 attīstības nodrošināšanu IMI vajadzībām. Tomēr
 Komisija varētu arī aktīvi iesaistīties IMI
 darbplūsmās, piemēram, paziņošanas procedūrās, balstoties
 uz tiesību normām vai citiem mehānismiem, kas pamato IMI izmantošanu
 attiecīgajā iekšējā tirgus jomā.
 Regulas 10. panta “Piekļuves
 tiesības” noteikumiem ir izšķirīga nozīme, lai
 nodrošinātu sistēmā apstrādāto personas datu
 efektīvu aizsardzību. Konkrētāk, tajā skaidri
 norādīts, ka piekļūt IMI apstrādātajiem personas
 datiem var tikai tie IMI lietotāji, kuri piedalās
 attiecīgajā procedūrā.
 III nodaļa (Datu apstrāde un
 drošība)
 Personas datu apstrāde ar IMI
 starpniecību arī turpmāk balstīsies uz iepriekš
 definētām darbplūsmām, standarta jautājumu kopumiem un
 citām procedūrām (12. pants). Tas dot papildu pārredzamības
 garantiju datu subjektiem.
 Personas dati, kas apstrādāti,
 izmantojot IMI, nedrīkst būt pieejami ilgāk, nekā tas ir
 nepieciešams. Tādēļ ir svarīgi noteikt ilgākos
 saglabāšanas laikposmus, pēc kuru beigām dati būtu
 jābloķē, t.i., jāpadara nepieejami IMI lietotājiem,
 izmantojot parasto saskarni, un tad automātiski dzēšami no
 sistēmas ne vēlāk kā piecus gadus pēc
 administratīvās sadarbības procedūras beigām
 (13. pants). Datu bloķēšanas iespēja pēc 18 mēnešiem,
 nevis tūlītēja dzēšana, ir vēlamāka, lai
 nodrošinātu, ka datu subjekti var pilnībā izmantot savas
 tiesības, piemēram, iegūt pierādījumu, ka
 informācijas apmaiņa, izmantojot IMI, notikusi, lai
 apstrīdētu lēmumu, kas pieņemts, pamatojoties uz šādas
 apmaiņas rezultātā iegūtu informāciju. Šī pieeja
 arī atbilst Tiesas nolēmumam Lietā C-553/07 Rijkeboer.
 Jābūt iespējamai IMI lietotāju
 (piemēram, tādu valstu pārvaldes iestāžu darbinieki, kas
 izmanto IMI) personas datu apstrādei ar IMI funkcionēšanu
 saistītos nolūkos, piemēram, lai IMI koordinatori un Komisija
 varētu nodrošināt sistēmas pareizu funkcionēšanu vai
 apsekojumos apkopot informāciju par administratīvo sadarbību
 iekšējā tirgū (14. pants).
 Regulas 15. pantā norādīts, ka
 jau tagad saskaņā ar Profesionālo kvalifikāciju direktīvu
 un Pakalpojumu direktīvu IMI tiek izmantots sensitīvu datu
 apmaiņai, tostarp, piemēram, informācijas apmaiņai par
 disciplinārām sankcijām vai kriminālsodiem.
 Ir svarīgi precizēt, ka, tā kā
 Komisija centralizēti izstrādā, uztur un mitina IMI, tad piemērojamie
 datu drošības noteikumi ir Regulas (EK) Nr. 45/2001 noteikumi
 (16. pants).
 IV nodaļa (Datu subjektu
 tiesības un pārraudzība)
 Ņemot vērā, ka IMI izmanto
 ļoti dažādas kompetentās iestādes (kopš 2011. gada
 marta vairāk nekā 6000) un atšķirīgos apstākļus
 un kontekstus, kādos IMI turpmāk var tikt izmantots,
 ierosinātajā regulā nav iespējams paredzēt visiem
 vienādi piemērojamu risinājumu datu subjektu tiesību
 izmantošanai. Faktiski kompetento iestāžu saistības ir ietvertas
 valstu tiesību aktos par datu aizsardzību, savukārt 15. un
 16. pants aptver konkrēti ar IMI saistītus jautājumus
 (piemēram, datu bloķēšana), kā arī Komisijas
 saistības. Svarīgi ir arī nodrošināt pārredzamību
 datu subjektiem visos gadījumos, kad to tiesību izmantošanu IMI
 kontekstā ierobežo valstu tiesību akti (19. pants).
 Koordinētas uzraudzības noteikumos
 ņemts vērā VIS un SIS II Regulās[15]
 noteiktais modelis (20. pants).
 V nodaļa (IMI
 ģeogrāfiskais aptvērums)
 IMI juridiskais instruments nodrošina pietiekamu
 elastību, lai varētu ņemt vērā nākotnē
 iespējamās pārmaiņas saistībā ar sistēmas izmantošanu,
 tostarp trešo valstu iespējamo iesaistīšanos informācijas
 apmaiņas procesā atsevišķās jomās (22. pants) vai
 sistēmas izmantošanu tikai valstu līmenī (21. pants), par
 ko dažas dalībvalstis jau ir izrādījušas interesi. Visos
 šādos gadījumos turpina piemērot personas datu aizsardzības
 garantijas.
 VI nodaļa (Nobeiguma noteikumi)
 Lai būtu iespējama IMI
 paplašināšana attiecībā uz citiem Savienības aktiem,
 Komisija tiks pilnvarota atjaunināt I pielikumā iekļauto to noteikumu
 sarakstu, kuru īstenošanai jau izmanto IMI; II pielikumā
 iekļauti vēl citi noteikumi.
 Komisija uzņemas regulāri sagatavot
 ziņojumus par IMI funkcionēšanu, cita starpā balstoties uz
 statistikas informāciju, kas izgūta no sistēmas un ko
 attiecīgajos gadījumos pēc pieprasījuma sniegušas
 dalībvalstis (26. pants).
 2011/0226 (COD)
 Priekšlikums
 EIROPAS PARLAMENTA UN PADOMES REGULA
 par administratīvo sadarbību,
 izmantojot Iekšējā tirgus informācijas sistēmu
 (IMI regula)
 (Dokuments attiecas uz EEZ)
 EIROPAS PARLAMENTS UN EIROPAS
 SAVIENĪBAS PADOME,
 ņemot vērā Līgumu par
 Eiropas Savienības darbību un jo īpaši tā 114. pantu,
 ņemot vērā Eiropas Komisijas
 priekšlikumu,
 pēc leģislatīvā akta
 projekta nosūtīšanas valstu parlamentiem,
 ņemot vērā Eiropas Ekonomikas
 un sociālo lietu komitejas atzinumu [16],
 ņemot vērā Eiropas Datu
 aizsardzības uzraudzītāja atzinumu,
 saskaņā ar parasto likumdošanas
 procedūru,
 tā kā:
 (1)
 Lai būtu iespējams piemērot
 atsevišķus Savienības aktus, kas reglamentē preču,
 pakalpojumu un kapitāla brīvu apriti un personu brīvu
 pārvietošanos iekšējā tirgū, ir nepieciešams dalībvalstīm
 sadarboties savā starpā un ar Komisiju un apmainīties ar
 informāciju. Tā kā šajos aktos bieži vien nav norādīta
 konkrēta kārtība šādas informācijas apmaiņas īstenošanai
 praksē, ir jānosaka atbilstīgi praktiski pasākumi.
 (2)
 Iekšējā tirgus informācijas
 sistēma (turpmāk “IMI”) ir tīmekļa lietojumprogramma, kas
 pieejama, lietojot internetu, un ko izstrādājusi Eiropas Komisija
 sadarbībā ar dalībvalstīm, lai palīdzētu tām
 praksē īstenot Savienības aktos paredzētas informācijas
 apmaiņas prasības, nodrošinot centralizētu saziņas mehānismu
 pārrobežu informācijas apmaiņas veicināšanai un
 savstarpējas palīdzības sniegšanai. IMI jo īpaši
 palīdz kompetentajām iestādēm noskaidrot, kāda ir
 līdzvērtīgā iestāde citā dalībvalstī,
 pārvaldīt informācijas, tostarp personas datu, apmaiņu,
 izmantojot vienkāršas un vienotas procedūras, kā arī
 novērst valodas barjeras, izmantojot iepriekš definētas un iepriekš
 tulkotas darbplūsmas.
 (3)
 IMI mērķis būtu uzlabot
 iekšējā tirgus darbību, nodrošinot efektīvu, lietošanai
 ērtu rīku administratīvās sadarbības īstenošanai
 starp dalībvalstīm un Komisiju, tādējādi atvieglojot šīs
 regulas pielikumos norādīto Savienības aktu piemērošanu.
 (4)
 Komisijas paziņojumā[17]
 “Vienotā tirgus labāka pārvaldība, palielinot administratīvo
 sadarbību: Iekšējā tirgus informācijas sistēmas (IMI)
 paplašināšanas un attīstības stratēģija”
 izklāstīti plāni IMI iespējamai paplašināšanai
 attiecībā uz citiem Savienības aktiem. Komisijas
 paziņojumā “Akts par vienoto tirgu” uzsvērts, cik liela
 nozīme būtu IMI sadarbības stiprināšanā starp
 iesaistītajām personām, tostarp vietējā
 līmenī, tādējādi sekmējot vienotā tirgus
 labāku pārvaldību[18]. Tādēļ būtu
 jānosaka stabils tiesiskais regulējums IMI un vienotu noteikumu
 kopums, kas nodrošinātu sistēmas efektīvu funkcionēšanu.
 (5)
 Ja Savienības akta noteikumu piemērošana
 paredz, ka dalībvalstīm ir jāapmainās ar personas datiem, un
 šādas apstrādes nolūku, šādi noteikumi būtu jāuzskata
 par pienācīgu juridisko pamatu personas datu apstrādei, ievērojot
 Eiropas Savienības Pamattiesību hartas 8. un 52. panta nosacījumus.
 IMI primāri ir uzskatāms par rīku, ko izmanto informācijas
 (tostarp personas datu) apmaiņai, kas pretējā gadījumā
 tiktu veikta, izmantojot citus sakaru līdzekļus, piemēram, pasta
 pakalpojumus, faksu vai elektronisko pastu, pamatojoties uz juridiskām
 saistībām, kas dalībvalstu iestādēm un
 struktūrām noteiktas Savienības aktos.
 (6)
 Ievērojot integrēta privātuma
 principu, IMI izstrādē ir ņemtas vērā prasības
 datu aizsardzības tiesību aktos, un kopš pirmsākumiem sistēma
 atbilst datu aizsardzības vajadzībām, jo īpaši
 tādēļ, ka ir noteikti ierobežojumi piekļuvei tiem personas
 datiem, kuru apmaiņa notiek sistēmā. Tādēļ IMI
 salīdzinājumā ar citiem informācijas apmaiņas veidiem,
 piemēram, pasta pakalpojumiem, tālruni, faksu vai e-pastu,
 piedāvā ievērojami augstāku aizsardzības un
 drošības līmeni.
 (7)
 Administratīvai sadarbībai elektroniskā
 veidā starp dalībvalstīm vai dalībvalstīm un Komisiju vajadzētu
 atbilst noteikumiem par personas datu aizsardzību, kas paredzēti Eiropas
 Parlamenta un Padomes 1995. gada 24. oktobra Direktīvā
 95/46/EK par personu aizsardzību
 attiecībā uz personas datu apstrādi un šādu datu brīvu
 apriti[19] un Eiropas Parlamenta un
 Padomes 2000. gada 18. decembra Regulā (EK) Nr. 45/2001 par
 fizisku personu aizsardzību attiecībā uz personas datu
 apstrādi Kopienas iestādēs un struktūrās un par
 šādu datu brīvu apriti[20].
 (8)
 Lai nodrošinātu pārredzamību, jo
 īpaši attiecībā uz datu subjektiem, šīs regulas
 I pielikumā būtu jāuzskaita tie Savienības akti, kuru
 īstenošanai jāizmanto IMI. Iespējamās turpmākas
 paplašināšanas jomas būtu jānorāda II pielikumā. Ir
 lietderīgi II pielikumā norādīt to Savienības
 aktu kopumu, attiecībā uz kuriem ir jānovērtē
 tehniskās īstenošanas iespējas, rentabilitāte, lietošanas
 ērtums un vispārējā ietekme uz sistēmu, pirms tiek
 pieņemts lēmums par IMI izmantošanu šādu tiesību aktu
 īstenošanai.
 (9)
 Šīs regulas noteikumi nedrīkstētu
 liegt dalībvalstīm un Komisijai pieņemt lēmumus par tādas
 informācijas apmaiņu, izmantojot IMI, kas neietver personas datu
 apstrādi.
 (10)
 Ar šo regulu būtu jāparedz noteikumi IMI
 izmantošanai administratīvās sadarbības mērķiem, kas
 cita starpā var ietvert individuālu informācijas apmaiņu,
 paziņošanas procedūras, brīdinājuma mehānismus,
 savstarpējas palīdzības pasākumus un problēmu
 risināšanu.
 (11)
 Dalībvalstīm būtu jāspēj
 ar IMI saistītās funkcijas un pienākumus pielāgot savas
 valsts iekšējo pārvaldes struktūru vajadzībām vai
 ņemt vērā konkrētai IMI darbplūsmai
 raksturīgās vajadzības. IMI koordinatoru uzdevumus var veikt
 viens vai vairāki deleģētie IMI koordinatori, darbodamies vieni
 paši vai kopā ar citiem, attiecībā uz konkrētu
 iekšējā tirgus jomu, administratīvo teritoriju,
 ģeogrāfisko reģionu vai atkarībā no citiem
 kritērijiem.
 (12)
 Lai gan IMI būtībā ir saziņas rīks,
 kas paredzēts valsts pārvaldes iestāžu lietošanai un nav
 pieejams plašai sabiedrībai, var būt nepieciešams izstrādāt
 tehniskos līdzekļus, lai citi interesenti, piemēram,
 iedzīvotāji, uzņēmumi un organizācijas, varētu sazināties
 ar kompetentajām iestādēm, lai sniegtu informāciju,
 iegūtu datus vai izmantotu savas kā datu subjekta tiesības.
 Šādiem tehniskiem līdzekļiem vajadzētu ietvert
 atbilstīgus datu aizsardzības drošības elementus.
 (13)
 Informācijas apmaiņa, izmantojot IMI,
 izriet no dalībvalstu iestādēm noteiktajām juridiskajām
 saistībām sniegt savstarpēju palīdzību.
 Iekšējā tirgus netraucētas darbības nodrošināšanai
 kompetentā iestāde, kas, izmantojot IMI, saņēmusi
 informāciju no citas dalībvalsts, nedrīkstētu apšaubīt
 informācijas pierādījuma vērtību
 administratīvajās lietās vienīgi uz tā pamata, ka
 tā sagatavota citā dalībvalstī vai saņemta
 elektroniskā veidā, un iestādei tā būtu jāuzskata
 par līdzvērtīgu dokumentiem, kas izdoti attiecīgajā
 dalībvalstī.
 (14)
 Augsta datu aizsardzības līmeņa
 garantēšanai būtu jānosaka maksimālie personas datu
 glabāšanas termiņi IMI. Tomēr šiem laikposmiem ir
 jābūt arī pietiekami ilgiem, lai datu subjektiem ļautu
 pilnībā izmantot savas tiesības, piemēram, lai
 apstrīdētu lēmumu, iegūt pierādījumu, ka
 informācijas apmaiņa ir notikusi.
 (15)
 Jābūt iespējai IMI lietotāju
 vārdus un uzvārdus, kā arī kontaktinformāciju
 apstrādāt ar šīs regulas mērķiem saderīgos
 nolūkos, proti, sistēmas izmantošana būtu jāpārrauga
 IMI koordinatoriem un Komisijai, būtu jāorganizē saziņas,
 apmācību un informētības paaugstināšanas iniciatīvas
 un jāapkopo informācija par administratīvo sadarbību vai
 savstarpējas palīdzības sniegšanu iekšējā tirgū.
 (16)
 Eiropas Datu aizsardzības
 uzraudzītājam būtu jāpārrauga un jānodrošina
 šīs regulas noteikumu, tostarp attiecīgo noteikumu par datu
 drošību, piemērošana.
 (17)
 Datu subjektiem būtu jāsaņem
 informācija par savu personas datu apstrādi IMI un par to, ka tiem ir
 tiesības piekļūt datiem, kas uz viņiem attiecas, kā
 arī par tiesībām pieprasīt koriģēt
 neprecīzus datus un dzēst nelikumīgi apstrādātus datus
 saskaņā ar dalībvalsts tiesību aktiem, ar kuriem ievieš
 Direktīvu 95/46/EK.
 (18)
 Administratīvās sadarbības
 procedūras, kuras nodrošina IMI, būtu jāatvieglo, izmantojot
 iepriekš definētas darbplūsmas, standarta jautājumu kopumus un veidlapas,
 kurus šim mērķim izstrādājusi Komisija, tās pēc
 vajadzības papildinot ar pievienotām datnēm un brīvā
 teksta ievades iespējām. Lai nodrošinātu pienācīgu
 pārredzamību datu subjektiem, iepriekš definētas
 darbplūsmas un veidlapas, kā arī citi elementi, kas
 saistīti ar administratīvās sadarbības procedūrām
 IMI, būtu jādara publiski pieejami.
 (19)
 Ja dalībvalstis saskaņā ar
 Direktīvas 95/46/EK 13. pantu piemēro jebkādus ierobežojumus
 vai izņēmumus attiecībā uz datu subjektu
 tiesībām, informācija par šādiem ierobežojumiem vai
 izņēmumiem būtu jāpadara publiski pieejama, lai
 nodrošinātu pilnīgu pārredzamību datu subjektiem.
 Šādiem izņēmumiem vai ierobežojumiem vajadzētu būt
 nepieciešamiem un samērīgiem ar paredzēto nolūku, un uz
 tiem jāattiecina pienācīgas drošības garantijas.
 (20)
 Komisijas 2007. gada 12. decembra
 Lēmums 2008/49/EK par Iekšējā tirgus informācijas
 sistēmas (IMI) īstenošanu attiecībā uz personas datu
 aizsardzību būtu jāatceļ[21]. Komisijas
 2009. gada 2. oktobra Lēmums 2009/739/EK, ar ko nosaka praktisko
 kārtību informācijas elektroniskai apmaiņai starp
 dalībvalstīm saskaņā ar VI nodaļu Eiropas
 Parlamenta un Padomes Direktīvā 2006/123/EK par pakalpojumiem
 iekšējā tirgū[22] būtu
 jāpiemēro arī turpmāk attiecībā uz
 informācijas apmaiņu saskaņā ar Direktīvu 2006/123/EK
 par pakalpojumiem iekšējā tirgū[23].
 (21)
 Komisija būtu jāpilnvaro pieņemt
 deleģētos aktus saskaņā ar Līguma 290. pantu attiecībā
 uz Savienības aktiem, tostarp II pielikumā uzskaitītajiem
 aktiem, kuru noteikumus par administratīvo sadarbību un
 informācijas apmaiņu var izpildīt, izmantojot IMI,
 IR PIEŅĒMUŠI ŠO REGULU.
 I nodaļa
 VISPĀRĪGIE
 NOTEIKUMI
 1. pants
 Priekšmets
 Šī regula paredz noteikumus
 Iekšējā tirgus informācijas sistēmas, turpmāk “IMI”,
 izmantošanai administratīvajā sadarbībā, tostarp personas
 datu apstrādē, starp dalībvalstu kompetentajām
 iestādēm un Komisiju.
 2. pants
 Iekšējā
 tirgus informācijas sistēmas izveide
 Ar šo tiek izveidota Iekšējā tirgus
 informācijas sistēma.
 3. pants
 Darbības
 joma
 IMI izmanto tādas informācijas
 apmaiņai starp dalībvalstu kompetentajām iestādēm un
 Komisiju, kas nepieciešama ar iekšējo tirgu saistīto tiesību
 aktu īstenošanai, kuri paredz administratīvo sadarbību, tostarp
 personas datu apstrādi, starp dalībvalstīm vai
 dalībvalstīm un Komisiju. Ar iekšējo tirgu saistītie
 tiesību akti norādīti I pielikumā.
 4. pants
 IMI pilnveidošana
 1.
 Attiecībā uz šīs regulas
 II pielikumā uzskaitītajiem tiesību aktiem Komisija var
 pieņemt lēmumu par IMI izmantošanu, ņemot vērā
 tādus kritērijus kā tehniskā iespējamība,
 rentabilitāte, lietošanas ērtums un vispārējā ietekme
 uz sistēmu. Šādos gadījumos Komisija ir pilnvarota minētos tiesību
 aktus iekļaut I pielikumā, ievērojot 23. pantā
 minēto procedūru.
 2.
 Pirms deleģētā akta pieņemšanas
 var paredzēt ierobežota ilguma izmēģinājuma posmu
 (izmēģinājuma projektu), kas aptver vairākas vai visas
 dalībvalstis.
 5. pants
 Definīcijas
 Šajā regulā piemēro
 Direktīvas 95/46/EK un Regulas (EK) Nr. 45/2001 definīcijas.
 Papildus piemēro arī šādas
 definīcijas:
 (a)
 “Iekšējā tirgus informācijas
 sistēma” (IMI) ir elektronisks rīks, ko nodrošina Eiropas Komisija,
 lai atvieglotu administratīvo sadarbību starp valstu pārvaldes
 iestādēm un Komisiju;
 (b)
 “administratīvā sadarbība” ir cieša
 sadarbība starp dalībvalstu kompetentajām iestādēm un
 Komisiju, ko īsteno, apmainoties ar informāciju, tostarp
 paziņojumiem, vai sniedzot savstarpēju palīdzību, tostarp
 problēmu risināšanā, lai nodrošinātu efektīvāku
 Savienības tiesību aktu piemērošanu;
 (c)
 “iekšējā tirgus joma” ir
 iekšējā tirgus leģislatīvā vai funkcionālā
 joma Līguma 26. panta 2. punkta nozīmē, kurā tiek
 izmantota IMI saskaņā ar 3. pantu;
 (d)
 “administratīvās sadarbības
 procedūra” ir iepriekš definēta darbplūsma, kas ietverta IMI un
 kas dod iespēju IMI dalībniekiem strukturētā veidā
 savstarpēji sazināties un sadarboties;
 (e)
 “kompetentā iestāde” ir jebkura
 struktūra, kas izveidota valsts, reģionālā vai
 vietējā līmenī un kuras konkrētie pienākumi ir
 saistīti ar valsts vai Savienības tiesību aktu piemērošanu
 vienā vai vairākās iekšējā tirgus jomās, un kuru
 reģistrāciju IMI ir apstiprinājis IMI koordinators;
 (f)
 “IMI koordinators” ir dalībvalstu iecelta
 iestāde atbalsta uzdevumu veikšanai, kas nepieciešami IMI efektīvas
 funkcionēšanas nodrošināšanai saskaņā ar šo regulu;
 (g)
 “IMI lietotājs” ir fiziska persona, kas
 strādā kompetentās iestādes, IMI koordinatora vai Komisijas
 uzraudzībā un kas reģistrējusies IMI to vārdā;
 (h)
 “IMI dalībnieki” ir kompetentās
 iestādes, IMI koordinatori un Komisija;
 (i)
 “ārējie dalībnieki” ir fiziskas vai
 juridiskas personas, kas nav IMI lietotāji un kas var izmantot IMI,
 lietojot tehniskus līdzekļus un saskaņā ar šim mērķim
 paredzētu konkrētu iepriekš definētu darbplūsmu;
 (j)
 “bloķēšana” ir tehnisku
 līdzekļu piemērošana, kuras rezultātā IMI
 lietotājiem, izmantojot parastu lietojumprogrammas saskarni, vairs nav
 pieejami personas dati.
 II nodaļa
 AR IMI
 SAISTĪTĀS FUNKCIJAS UN PIENĀKUMI
 6. pants
 Vispārējais
 mērķis
 IMI dalībnieki apmainās ar personas
 datiem un apstrādā tos tikai tiem mērķiem, kas
 definēti I pielikumā minētajā attiecīgajā
 juridiskajā pamatā.
 7. pants
 IMI
 koordinatori
 1.
 Katra dalībvalsts ieceļ vienu nacionālo
 IMI koordinatoru, kura uzdevumos ietilpst:
 (a)
 reģistrēt IMI koordinatorus un
 kompetentās iestādes vai apstiprināt to reģistrāciju;
 (b)
 būt par galveno kontaktpunktu jautājumos,
 kas saistīti ar IMI izmantošanu, un par Komisijas starpnieku, tostarp
 aspektos, kas saistīti ar personas datu aizsardzību;
 (c)
 nodrošināt kompetentajām
 iestādēm un IMI lietotājiem informāciju, apmācību
 un atbalstu, tostarp tehnisko atbalstu;
 (d)
 nodrošināt sistēmas efektīvu
 funkcionēšanu, tostarp kompetento iestāžu savlaicīgu un
 pienācīgu atbilžu sniegšanu uz administratīvās
 sadarbības pieprasījumiem.
 2.
 Katra dalībvalsts var papildus iecelt vienu
 vai vairākus IMI koordinatorus, lai veiktu vienu vai vairākus
 iepriekš minētos uzdevumus, atbilstīgi tās iekšējai
 pārvaldes struktūrai.
 3.
 Dalībvalstis informē Komisiju par IMI
 koordinatoriem, kas iecelti saskaņā ar 1. un 2. punktu, un
 uzdevumiem, kas tiem uzticēti. Komisija šo informāciju nodod pārējām
 dalībvalstīm.
 4.
 Dalībvalstis nodrošina, ka IMI koordinatoriem
 ir pieejami piemēroti resursi savu pienākumu pildīšanai saskaņā
 ar šo regulu.
 5.
 Jebkurš IMI koordinators var darboties kā
 kompetentā iestāde. Tādā gadījumā IMI
 koordinatoram ir tādas pašas piekļuves tiesības kā
 kompetentajai iestādei. Jebkurš IMI koordinators ir par datu apstrādi
 atbildīgā persona attiecībā uz savām datu
 apstrādes darbībām, kuras tas veic kā IMI lietotājs.
 8. pants
 Kompetentās
 iestādes
 1.
 Kompetentās iestādes, sadarbībā
 izmantodamas IMI, nodrošina, ka pienācīga atbilde tiek sniegta
 pēc iespējas īsākā laikposmā vai
 termiņā, kas noteikts piemērojamajā Savienības
 aktā, darbodamās ar IMI lietotāju starpniecību saskaņā
 ar administratīvās sadarbības procedūrām.
 2.
 Kompetentās iestādes par
 pierādījumu var izmantot visu informāciju, dokumentus, konstatējumus,
 paziņojumus, apliecinātas kopijas vai izmeklēšanas materiālus,
 kas saņemti, izmantojot IMI, uz tāda paša pamata kā
 līdzvērtīgus dokumentus, kas iegūti savā valstī tādiem
 mērķiem, kas ir saderīgi ar mērķi, kādam dati
 sākotnēji ir iegūti.
 3.
 Katra kompetentā iestāde ir par datu
 apstrādi atbildīgā persona attiecībā uz savām
 datu apstrādes darbībām, kuras veic IMI lietotājs tās
 pakļautībā, un nodrošina, ka datu subjekti nepieciešamības
 gadījumā var izmantot savas tiesības saskaņā ar
 III un IV nodaļu.
 4.
 Dalībvalstis nodrošina, ka kompetentajām
 iestādēm pieejami piemēroti resursi savu pienākumu
 pildīšanai saskaņā ar šo regulu.
 9. pants
 Komisija
 1.
 Komisija nodrošina programmatūras un IT
 infrastruktūras drošību, pieejamību, uzturēšanu un
 izstrādi IMI vajadzībām. Tā nodrošina daudzvalodu
 sistēmu, apmācību — sadarbībā ar dalībvalstīm —,
 kā arī palīdzības dienestu, kas palīdz
 dalībvalstīm IMI izmantošanā.
 2.
 Komisija var piedalīties
 administratīvās sadarbības procedūrās, kas ietver
 personas datu apstrādi, ja to paredz I pielikumā
 norādīts Savienības akts.
 3.
 Komisija reģistrē nacionālos IMI
 koordinatorus un piešķir tiem piekļuvi IMI.
 4.
 Komisija veic personas datu apstrādi IMI
 šajā regulā noteiktajos gadījumos.
 5.
 Lai veiktu šajā pantā minētos
 uzdevumus un sagatavotu ziņojumus un statistiku, Komisijai ir
 piekļuve nepieciešamajai informācijai saistībā IMI
 veiktajām apstrādes darbībām.
 10. pants
 IMI dalībnieku un lietotāju piekļuves tiesības
 1.
 Piekļuve IMI ir tikai tiem IMI
 lietotājiem, kas ir atbilstīgi pilnvaroti un darbojas IMI dalībnieka
 vārdā.
 2.
 Dalībvalstis sadarbībā ar Komisiju ieceļ
 IMI koordinatorus un kompetentās iestādes un nosaka to
 kompetencē ietilpstošās iekšējā tirgus jomas.
 3.
 Katrs IMI dalībnieks pēc
 nepieciešamības saviem IMI lietotājiem piešķir vai atceļ
 attiecīgās piekļuves tiesības attiecībā uz to kompetencē
 esošām iekšējā tirgus jomām.
 4.
 Tiek ieviesti attiecīgi tehniskie
 līdzekļi, lai nodrošinātu, ka IMI lietotāji IMI sistēmā
 apstrādātajiem personas datiem var piekļūt, tikai
 pamatojoties uz vajadzību pēc informācijas un tikai tās
 iekšējā tirgus jomas vai jomu ietvaros, attiecībā uz kuru(-ām)
 tiem ir piešķirtas piekļuves tiesības saskaņā ar
 3. punktu.
 5.
 Ja vien tiesību aktā nav
 nepārprotami noteikts citādi, personas datus, kas
 apstrādāti IMI sistēmā konkrētam mērķim, ir
 aizliegts izmantot veidā, kas nav saderīgs ar sākotnējo
 mērķi.
 6.
 Ja administratīvās sadarbības
 procedūra ietver personas datu apstrādi, piekļuve šādiem
 personas datiem ir tikai tiem IMI lietotājiem, kas piedalās šajā
 procedūrā.
 7.
 Ārējie dalībnieki var izmantot IMI,
 lietojot šim mērķim paredzētos tehniskos līdzekļus, ja
 tas nepieciešams, lai atvieglotu administratīvo sadarbību starp
 dalībvalstu kompetentajām iestādēm vai lai izmantotu savas
 datu subjektu tiesības, vai citos gadījumos, kad to paredz Savienības
 akti.
 11. pants
 Konfidencialitāte
 1.
 Katra dalībvalsts saviem IMI dalībniekiem
 un IMI lietotājiem piemēro noteikumus par
 dienesta noslēpumu vai citas līdzvērtīgas prasības par
 konfidencialitāti saskaņā ar valsts tiesību aktiem.
 2.
 IMI dalībnieki nodrošina, ka IMI
 lietotāji, kas darbojas to pakļautībā, ievēro citu IMI
 dalībnieku pieprasījumus ievērot konfidencialitāti attiecībā
 uz informāciju, kuras apmaiņa notikusi IMI sistēmā.
 12. pants
 Administratīvās
 sadarbības procedūras
 IMI pamatā
 ir administratīvās sadarbības procedūras, kuras šim
 nolūkam Komisija ciešā sadarbībā ar dalībvalstīm
 ir izstrādājusi un atjauninājusi.
 III nodaļa
 DATU
 APSTRĀDE UN DROŠĪBA
 13. pants
 Personas
 datu saglabāšana
 1.
 IMI apstrādātos personas datus bloķē
 ne vēlāk kā astoņpadsmit mēnešus pēc
 administratīvās sadarbības procedūras oficiālas
 pabeigšanas, izņemot gadījumus, kad kompetentā iestāde
 konkrētā gadījumā ir nepārprotami pieprasījusi
 bloķēšanu pirms šā laikposma.
 2.
 Ja administratīvās sadarbības
 procedūra IMI paredz izveidot informācijas repozitoriju, kuru IMI
 dalībnieki var izmantot turpmākai atsaucei, šajā repozitorijā
 iekļautos personas datus var apstrādāt tik ilgi, cik tas šādam
 mērķim nepieciešams vai nu ar datu subjekta piekrišanu, vai
 gadījumos, kad tas ir nepieciešams, lai izpildītu Savienības
 akta prasības.
 3.
 Personas datus, kas bloķēti
 saskaņā ar šo pantu, var — izņemot to glabāšanu —
 apstrādāt tikai tālab, lai iegūtu pierādījumu par
 informācijas apmaiņu, izmantojot IMI, vai ar datu subjekta
 piekrišanu.
 4.
 Bloķētos datus automātiski dzēš
 piecus gadus pēc administratīvās sadarbības procedūras
 pabeigšanas.
 5.
 Komisija ar tehniskiem līdzekļiem
 nodrošina personas datu bloķēšanu un dzēšanu, kā arī
 to izguvi saskaņā ar 3. punktu.
 14. pants
 IMI
 lietotāju personas datu saglabāšana
 1.
 Atkāpjoties no 13. panta noteikumiem, IMI
 lietotāju personas datu saglabāšanai piemēro 2. un 3. punktu.
 2.
 Ar IMI lietotājiem saistītos personas
 datus glabā IMI tik ilgi, kamēr tie ir IMI lietotāji, un šos datus
 var apstrādāt nolūkā, kas ir saderīgs ar šīs
 regulas mērķiem.
 Šie personas dati ietver pilnu vārdu un
 uzvārdu, kā arī visus elektroniskos un citus saziņas
 līdzekļus, kas nepieciešami šīs regulas nolūkā.
 3.
 Ja fiziska persona vairs nav IMI lietotājs, ar
 šo lietotāju saistītos personas datus ar tehniskiem
 līdzekļiem bloķē uz pieciem gadiem. Datus
 apstrādā — izņemot to glabāšanu — tikai ar
 mērķi iegūt pierādījumu par informācijas
 apmaiņu, izmantojot IMI, un dzēš pēc pieciem gadiem.
 15. pants
 Īpašu
 kategoriju datu apstrāde
 1.
 Īpašu kategoriju datu apstrāde, kas
 minēta Direktīvas 95/46/EK 8. panta 1. punktā un
 Regulas (EK) Nr. 45/2001 10. panta 1. punktā, izmantojot
 IMI, ir atļauta, tikai pamatojoties uz īpašiem direktīvas
 8. panta 2. punktā un regulas 10. panta 2. punktā
 minētiem noteikumiem un ar pienācīgām drošības
 garantijām, lai aizsargātu to personu tiesības, kuru personas
 dati tiek apstrādāti.
 2.
 IMI var izmantot tādu datu apstrādei, kas
 saistīti ar pārkāpumiem, sodāmību vai drošības
 pasākumiem, kuri minēti Direktīvas 95/46/EK 8. panta
 5. punktā un Regulas (EK) Nr. 45/2001 10. panta
 5. punktā, ieskaitot informāciju par disciplinārām vai
 administratīvām sankcijām vai kriminālsodiem vai citu
 informāciju, kas nepieciešama, lai pierādītu fiziskas vai
 juridiskas personas labo reputāciju, ja šādu datu apstrāde
 paredzēta Savienības aktā, pamatojoties uz kuru veic
 apstrādi, vai ar datu subjekta nepārprotamu piekrišanu,
 piemērojot pienācīgas specifiskas drošības garantijas.
 16. pants
 Drošība
 1.
 Personas datu apstrāde saskaņā ar šo
 regulu atbilst noteikumiem par datu drošību, ko Komisija
 pieņēmusi, pamatojoties uz Regulas (EK) Nr. 45/2001
 22. pantu.
 2.
 Komisija ievieš nepieciešamos pasākumus, lai
 nodrošinātu IMI apstrādāto personas datu drošību, tostarp
 atbilstīgu datu piekļuves kontroli un drošības plānu, kas tiek
 atjaunināts.
 3.
 Komisija nodrošina, ka drošības incidenta
 gadījumā ir iespējams pārbaudīt, kādi personas
 dati ir tikuši apstrādāti IMI, kad tie ir apstrādāti, kas
 un kādam mērķim tos apstrādājis.
 IV nodaļa
 DATU
 SUBJEKTU TIESĪBAS UN UZRAUDZĪBA
 17. pants
 Informācija
 datu subjektiem un pārredzamība
 1.
 IMI dalībnieki nodrošina, ka datu subjekti
 tiek informēti par savu personas datu apstrādi IMI un ka tiem ir
 piekļuve paziņojumam par privātumu, kurā izskaidrotas
 viņu tiesības un tiesību izmantošana saskaņā ar
 Direktīvas 95/46/EK 10. vai 11. pantu un valsts tiesību
 aktiem, kas pieņemti saskaņā ar minēto direktīvu.
 2.
 Komisija dara publiski pieejamu:
 (a)
 vispārēju ar IMI saistītu
 paziņojumu par privātumu saskaņā ar Regulas (EK)
 Nr. 45/2001 10. un 11. pantu skaidrā un saprotamā
 veidā;
 (b)
 informāciju par administratīvās
 sadarbības procedūru datu aizsardzības aspektiem IMI, kā
 minēts 12. pantā;
 (c)
 informāciju par datu subjektu tiesību
 izņēmumiem vai ierobežojumiem, kā minēts
 19. pantā.
 18. pants
 Piekļuves,
 koriģēšanas un dzēšanas tiesības
 1.
 IMI dalībnieki nodrošina, ka datu subjekts var
 faktiski izmantot tiesības piekļūt datiem, kas uz viņu
 attiecas, un tiesības pieprasīt, lai neprecīzi vai
 nepilnīgi dati tiktu koriģēti un
 nelikumīgi apstrādāti dati tiktu dzēsti saskaņā ar valsts tiesību aktiem. Datus koriģē
 un dzēš atbildīgais IMI dalībnieks 60 dienu laikā.
 2.
 Personas dati, kas bloķēti atbilstīgi 13. panta 1. punktam, netiek laboti vai
 dzēsti, izņemot gadījumus, kad var nepārprotami
 pierādīt, ka šāda labošana vai dzēšana ir nepieciešama, lai
 aizsargātu datu subjekta tiesības, un tā nemazina datu
 vērtību kā pierādījumam par informācijas
 apmaiņu, izmantojot IMI.
 3.
 Ja datu subjekts apstrīd saskaņā ar
 13. panta 1. punktu bloķēto datu precizitāti vai
 likumību, reģistrē gan šo faktu, gan precīzu,
 koriģētu informāciju.
 19. pants
 Izņēmumi
 un ierobežojumi
 Ja dalībvalstis savos tiesību aktos
 paredz šajā nodaļā noteikto datu subjektu tiesību
 izņēmumus vai ierobežojumus saskaņā ar Direktīvas 95/46/EK 13. pantu, tās informē par to
 Komisiju.
 20. pants
 Uzraudzība
 1.
 Valsts uzraudzības iestāde vai
 iestādes, kas iecelta(-as) katrā
 dalībvalstī un kurai(-ām) piešķirtas Direktīvas
 95/46/EK 28. pantā minētās pilnvaras (Valsts
 uzraudzības iestāde), pārrauga personas
 datu apstrādes, ko veic kompetentās iestādes to teritorijā,
 likumību un jo īpaši nodrošina, ka tiek ievērotas šajā
 nodaļā noteiktās datu subjektu tiesības.
 2.
 Eiropas Datu aizsardzības
 uzraudzītājs nodrošina, ka personas datu apstrādes
 darbības, ko veic Komisija, darbodamās kā IMI dalībnieks,
 ir saskaņā ar šo regulu. Attiecīgi piemēro pienākumus
 un pilnvaras, kas minēti Regulas (EK) Nr. 45/2001 46. un
 47. pantā.
 3.
 Valstu uzraudzības iestādes un Eiropas Datu aizsardzības uzraudzītājs,
 rīkojoties savas attiecīgās kompetences robežās, nodrošina koordinētu
 uzraudzību pār IMI sistēmu un to, kā sistēmu izmanto
 kompetentās iestādes dalībvalstīs. Eiropas Datu
 aizsardzības uzraudzītājs var valstu
 uzraudzības iestādes pēc
 nepieciešamības uzaicināt tikties šādā nolūkā. Šo
 sanāksmju izmaksas sedz Eiropas Datu aizsardzības
 uzraudzītājs. Ja nepieciešams, kopīgi var izstrādāt
 sīkākas darba metodes, tostarp reglamentu. Eiropas Parlamentam, Padomei
 un Komisijai ne retāk kā reizi trīs gados nosūta
 kopīgo darbības ziņojumu.
 V nodaļa
 IMI
 ĢEOGRĀFISKAIS APTVĒRUMS
 21. pants
 IMI izmantošana
 valsts mērogā
 1.
 Dalībvalsts var izmantot IMI
 administratīvās sadarbības mērķiem starp
 kompetentajām iestādēm savā teritorijā
 saskaņā ar valsts tiesību aktiem, ar nosacījumu, ka:
 (a)
 nav nepieciešams būtiski mainīt
 pašreizējās administratīvās sadarbības procedūras,
 (b)
 paziņojums par iecerēto IMI izmantošanu
 ir iesniegts valsts uzraudzības iestādei, un
 (c)
 tam nav būtiskas ietekmes uz IMI efektīvu
 funkcionēšanu.
 2.
 Ja IMI izmantošana valsts mērogā varētu
 būtiski ietekmēt IMI efektīvu funkcionēšanu,
 dalībvalsts par šādu izmantošanu paziņo Komisijai un lūdz tās
 iepriekšēju apstiprinājumu. Ja nepieciešams, starp dalībvalsti
 un Komisiju noslēdz nolīgumu, kas inter alia paredz tehniskos, finanšu un organizatoriskos pasākumus, tostarp IMI dalībnieku pienākumus.
 22. pants
 Informācijas
 apmaiņa ar trešām valstīm
 1.
 Personas datu apmaiņu IMI sistēmā saskaņā
 ar šo regulu var veikt starp IMI dalībniekiem Savienībā
 un trešā valstī tikai tad, ja ir izpildīti šādi
 nosacījumi:
 (a)
 dati tiek apstrādāti saskaņā ar
 kādu no I pielikumā minētajiem noteikumiem un līdzvērtīgiem
 noteikumiem trešās valsts tiesību aktos,
 (b)
 datu apmaiņu veic vai datus dara pieejamus saskaņā
 ar starptautisku nolīgumu, kas paredz, ka trešā valsts piemēro I pielikumā
 iekļauto noteikumu, un
 (c)
 Komisija ir pieņēmusi lēmumu,
 kurā konstatēts, ka attiecīgā trešā valsts nodrošina
 atbilstīgu personas datu aizsardzību saskaņā ar
 Direktīvas 95/46/EK 25. panta 6. punktu, vai ir spēkā
 Direktīvas 95/46/EK 26. panta noteikumi, tostarp ir
 pienācīgas garantijas, ka IMI sistēmā apstrādātos
 datus izmantos tikai tādam mērķim, kādam bija
 paredzēta to sākotnējā apmaiņa.
 2.
 Ja Komisija ir IMI dalībnieks, Regulas
 Nr. 45/2001 9. panta 1. punktu un 9. panta 7. punktu
 piemēro jebkādai IMI apstrādāto personas datu apmaiņai
 ar IMI dalībniekiem trešā valstī.
 3.
 Komisija publicē Eiropas Savienības
 Oficiālajā Vēstnesī atjauninātu attiecīgo
 trešo valstu sarakstu, kas iesaistītas informācijas apmaiņā
 saskaņā ar šo pantu.
 VI nodaļa
 NOBEIGUMA
 NOTEIKUMI
 23. pants
 Deleģējuma
 īstenošana
 1.
 Pilnvaras pieņemt 4.pantā minētos
 deleģētos aktus Komisijai piešķir uz nenoteiktu laiku.
 2.
 Tiklīdz tā pieņem deleģēto
 aktu, Komisija par to paziņo vienlaikus Eiropas Parlamentam un Padomei.
 3.
 Pilnvaras pieņemt deleģētos aktus
 Komisijai tiek piešķirtas, ievērojot 24. un 25. pantā
 izklāstītos nosacījumus.
 24. pants
 Deleģējuma
 atsaukšana
 1.
 Eiropas Parlaments vai Padome var atsaukt
 3. pantā minēto pilnvaru deleģējumu.
 2.
 Iestāde, kura ir uzsākusi iekšējo
 procedūru, lai pieņemtu lēmumu par to, vai atsaukt pilnvaru
 deleģējumu, ne vēlāk kā vienu mēnesi pirms
 galīgā lēmuma pieņemšanas informē otru likumdevēju
 un Komisiju, norādot, kuras deleģētās pilnvaras varētu
 tikt atsauktas, kā arī atsaukšanas iemeslus.
 3.
 Ar atsaukšanas lēmumu izbeidz tajā
 norādīto pilnvaru deleģējumu. Lēmums stājas
 spēkā vai nu nekavējoties, vai vēlākā, lēmumā
 norādītā dienā. Tas neskar jau spēkā esošos
 deleģētos aktus. Lēmumu publicē Eiropas Savienības
 Oficiālajā Vēstnesī.
 25. pants
 Iebildumi
 pret deleģētajiem aktiem
 1.
 Eiropas Parlaments un Padome var izteikt iebildumus
 pret deleģēto aktu divu mēnešu laikā no tā
 paziņošanas dienas. Pēc Eiropas Parlamenta vai Padomes
 iniciatīvas šo laikposmu pagarina par vienu mēnesi.
 2.
 Ja pēc iepriekš minētā laikposma
 beigām ne Eiropas Parlaments, ne Padome nav izteikuši iebildumus pret
 deleģēto aktu vai ja pirms šā datuma gan Eiropas Parlaments, gan
 Padome ir informējuši Komisiju par pieņemto
 lēmumu necelt iebildumus, deleģētais akts
 stājas spēkā tajā paredzētajā dienā.
 3.
 Ja Eiropas Parlaments vai Padome izsaka iebildumus
 pret deleģēto aktu, tas nestājas spēkā. Iestāde,
 kas izsaka iebildumus pret deleģēto aktu, iebildumus pamato.
 26. pants
 Pārraudzība
 un ziņošana
 1.
 Komisija reizi gadā ziņo Eiropas
 Parlamentam un Padomei par IMI funkcionēšanu.
 2.
 Reizi trīs gados Komisija ziņo Eiropas
 Datu aizsardzības uzraudzītājam par aspektiem, kas saistīti
 ar personas datu aizsardzību, tostarp datu drošību, IMI.
 3.
 Šā panta 1. un 2. punktā
 minēto ziņojumu sagatavošanai dalībvalstis Komisijai pēc
 pieprasījuma sniedz visu informāciju, kas saistīta ar šīs
 regulas piemērošanu, tostarp par šajā regulā noteikto datu
 aizsardzības prasību piemērošanu praksē.
 27. pants
 Izmaksas
 1.
 Ar IMI izstrādi, darbību un uzturēšanu
 saistītās izmaksas sedz no Eiropas Savienības
 vispārējā budžeta, neskarot 21. panta 2. punkta
 noteikumus.
 2.
 Ja vien kādā Savienības aktā
 nav paredzēts citādi, izmaksas par IMI darbību dalībvalstu
 līmenī, tostarp izmaksas par cilvēkresursiem, kas nepieciešami
 apmācībai, popularizēšanai un tehniskajai palīdzībai (palīdzības
 dienestam), kā arī sistēmas pārvaldībai valsts
 līmenī, sedz katra dalībvalsts.
 28. pants
 Stāšanās
 spēkā
 Šī regula stājas spēkā [...]
 dienā pēc tās publicēšanas Eiropas Savienības
 Oficiālajā Vēstnesī.
 Šī regula uzliek saistības
 kopumā un ir tieši piemērojama visās dalībvalstīs.
 [...],
 Eiropas Parlamenta vārdā — Padomes vārdā —
 priekšsēdētājs priekšsēdētājs
 Regulas 3. pantā minētais
 I pielikums, kurā uzskaitīti Savienības aktos
 paredzētie noteikumi par administratīvo sadarbību, kurus
 īsteno, izmantojot IMI
 1. Eiropas Parlamenta un Padomes
 2006. gada 12. decembra Direktīva 2006/123/EK par pakalpojumiem
 iekšējā tirgū: VI nodaļa.
 2. Eiropas Parlamenta un Padomes
 2005. gada 7. septembra Direktīva 2005/36/EK par
 profesionālo kvalifikāciju atzīšanu: 8., 50., 51. un
 56. pants.
 3. Eiropas Parlamenta un Padomes
 2011. gada 9. marta Direktīva 2011/24/ES par pacientu
 tiesību piemērošanu pārrobežu veselības aprūpē:
 10. pants.[24]
 Regulas 4. pantā minētais II pielikums
 par iespējamām jomām, attiecībā uz kurām
 noteikumus par administratīvo sadarbību var īstenot, izmantojot
 IMI
 I. Iekšējais tirgus un
 preču brīva aprite
 (1)
 Komisijas 2001. gada 7. decembra
 Ieteikums par SOLVIT (iekšējā tirgus problēmu risināšanas
 tīkls) izmantošanas principiem: I un II nodaļa[25].
 II. Brīvība veikt
 uzņēmējdarbību un pakalpojumu sniegšanas brīvība
 (1)
 Eiropas Parlamenta un Padomes 2006. gada
 12. decembra Direktīva 2006/123/EK par pakalpojumiem
 iekšējā tirgū: 15. panta 7. punkts un 39. panta 5. punkts.
 (2)
 Eiropas Parlamenta un Padomes 1996. gada
 16. decembra Direktīva 96/71/EK par darba ņēmēju
 norīkošanu darbā pakalpojumu sniegšanas jomā: 4. pants[26].
 (3)
 Eiropas Parlamenta un Padomes 2000. gada
 8. jūnija Direktīva 2000/31/EK par dažiem informācijas sabiedrības
 pakalpojumu tiesiskiem aspektiem, jo īpaši elektronisko tirdzniecību,
 iekšējā tirgū (Direktīva par elektronisko
 tirdzniecību): 3. pants[27].
 [4. Priekšlikums EIROPAS PARLAMENTA
 UN PADOMES DIREKTĪVAI, ar ko groza Direktīvas 89/666/EEK, 2005/56/EK
 un 2009/101/EK par centrālo reģistru, komercreģistru un
 uzņēmumu reģistru savstarpējo savienojamību
 (COD/2011/0038)]
 III. Personu brīva
 pārvietošanās
 (1)
 Eiropas Parlamenta un Padomes 2011. gada
 9. marta Direktīva 2011/24/ES par pacientu tiesību
 piemērošanu pārrobežu veselības aprūpē: 6. pants.
 IV. Kapitāla un maksājumu
 brīva aprite
 [1. Priekšlikums EIROPAS PARLAMENTA
 UN PADOMES REGULAI par euro skaidras naudas profesionāliem pārrobežu
 autotransporta pārvadājumiem starp euro zonas dalībvalstīm (COD/2010/0204)]
 TIESĪBU AKTA PRIEKŠLIKUMA FINANŠU PĀRSKATS
 [likumdevējai
 iestādei iesniegtiem priekšlikumiem un iniciatīvām pievienojams
 dokuments
 (Finanšu
 regulas 28. pants un Īstenošanas kārtības 22. pants)]
 1. PRIEKŠLIKUMA/INICIATĪVAS
 KONTEKSTS
 1.1. Priekšlikuma/iniciatīvas
 nosaukums
 1.2. Attiecīgās politikas jomas ABM/ABB
 struktūrā
 1.3. Priekšlikuma/iniciatīvas būtība
 1.4. Mērķi
 1.5. Priekšlikuma/iniciatīvas pamatojums
 1.6. Ilgums un finansiālā ietekme
 1.7. Paredzētie pārvaldības veidi
 2. PĀRVALDĪBAS
 PASĀKUMI
 2.1. Uzraudzības un ziņošanas noteikumi
 2.2. Pārvaldības un kontroles sistēma
 2.3. Krāpšanas un pārkāpumu apkarošanas
 pasākumi
 3. PRIEKŠLIKUMA/INICIATĪVAS
 PAREDZAMĀ FINANSIĀLĀ IETEKME
 3.1. Attiecīgās daudzgadu finanšu
 shēmas izdevumu kategorijas un budžeta izdevumu pozīcijas
 3.2. Paredzamā ietekme uz izdevumiem
 3.2.1. Paredzamās ietekmes uz izdevumiem
 kopsavilkums
 3.2.2. Paredzamā ietekme uz darbības
 apropriācijām
 3.2.3. Paredzamā ietekme uz
 administratīvajām apropriācijām
 3.2.4. Saderība ar kārtējo daudzgadu
 finanšu shēmu
 3.2.5. Trešo personu dalība finansējumā
 3.3. Paredzamā ietekme uz ieņēmumiem
 TIESĪBU AKTA PRIEKŠLIKUMA FINANŠU
 PĀRSKATS
 1.
 PRIEKŠLIKUMA/INICIATĪVAS KONTEKSTS
 1.1.
 Priekšlikuma/iniciatīvas
 nosaukums
 Eiropas
 Parlamenta un Padomes Regula (EK) Nr. xxx par administratīvo
 sadarbību, izmantojot Iekšējā tirgus informācijas
 sistēmu (“IMI regula”)
 1.2.
 Attiecīgās
 politikas jomas ABM/ABB struktūrā[28]
 Iekšējais
 tirgus — Pakalpojumi
 1.3.
 Priekšlikuma/iniciatīvas
 būtība
 þ
 Priekšlikums/iniciatīva attiecas uz esošas darbības
 pagarināšanu
 1.4.
 Mērķi
 1.4.1.
 Komisijas daudzgadu
 stratēģiskie mērķi, kurus plānots sasniegt ar
 priekšlikumu/iniciatīvu
 Komisija
 paziņojumā “EIROPA 2020 - Stratēģija gudrai,
 ilgtspējīgai un integrējošai izaugsmei” (COM (2010) 2020)
 ierosināja vienotā tirgus trūkumus novērst, cita
 starpā, “nostiprinot struktūras, lai savlaicīgi un pareizi
 īstenotu vienotā tirgus pasākumus, tostarp (..) Pakalpojumu
 direktīvu (..) un tos efektīvi piemērotu un problēmu gadījumā
 tās ātri atrisinātu”.
 Iekšējā
 tirgus informācijas sistēma (IMI) ir tiešsaistes saziņas rīks,
 kuru izstrādājusi Eiropas Komisija un kuru dalībvalstīm
 kopš 2008. gada piedāvā kā bezmaksas pakalpojumu. To
 pašlaik izmanto informācijas apmaiņai saskaņā ar Eiropas
 Parlamenta un Padomes 2005. gada 7. septembra Direktīvu
 2005/36/EK par profesionālo kvalifikāciju atzīšanu[29]
 (Profesionālo kvalifikāciju direktīva) un Eiropas Parlamenta un
 Padomes 2006. gada 12. decembra Direktīvu 2006/123/EK par
 pakalpojumiem iekšējā tirgū[30] (Pakalpojumu
 direktīva).
 IMI
 dod iespēju valsts, reģionālajām un vietējām
 iestādēm ātri un viegli sazināties ar partneriem citās
 dalībvalstīs, izmantojot vienotas darba metodes, par kurām
 vienojušās visas dalībvalstis. IMI palīdz lietotājiem
 i) atrast pareizo iestādi, ar kuru jāsazinās,
 ii) sazināties ar to, izmantojot iepriekš tulkotus standarta
 jautājumu un atbilžu kopumus un iii) sekot informācijas
 pieprasījuma apstrādes gaitai, izmantojot izsekošanas mehānismu.
 Piemēram, iestāde Īrijā, kurai ir nepieciešama
 Ungārijas struktūras rīcībā esoša informācija,
 var izvēlēties jautājumu angļu valodā. Ungārijas
 iestādei jautājums un attiecīgais atbildes variants ir pieejams
 ungāru valodā, savukārt tās atbilde tiks saņemta
 angļu valodā.
 Atbilstoši
 Komisijas paziņojumam “Ceļā uz aktu par vienoto tirgu” IMI
 paplašināšana attiecībā uz citām nozarēm, “lai
 izveidotu patiesu elektronisko tīklu tiešai Eiropas administrāciju
 saskarnei”, ir viens no galvenajiem faktoriem vienotā tirgus labākas
 pārvaldības sekmēšanai[31]. Komisijas
 paziņojumā “Akts par vienoto tirgu” uzsvērts, cik liela
 nozīme būtu IMI sadarbības stiprināšanā starp
 iesaistītajiem dalībniekiem, tostarp vietējā
 līmenī, tādējādi sekmējot vienotā tirgus
 labāku pārvaldību[32].
 1.4.2.
 Konkrētie
 mērķi un attiecīgās ABM/ABB darbības
 Konkrētais mērķis
 Nr. 12: pilnībā atraisīt
 Iekšējā tirgus informācijas sistēmas (IMI) potenciālu,
 lai sekmētu vienotā tirgus tiesību aktu labāku ieviešanu.
 IMI
 izmantošana saskaņā ar Pakalpojumu direktīvu ir obligāta.
 Komisija
 paziņojumā “Vienotā tirgus labāka pārvaldība,
 palielinot administratīvo sadarbību: Iekšējā tirgus
 informācijas sistēmas (IMI) paplašināšanas un
 attīstības stratēģija” (COM (2011) 75
 galīgā redakcija) (IMI stratēģijas paziņojums) ir
 izklāstījusi plānus IMI turpmākai paplašināšanai
 attiecībā uz citām Savienības tiesību jomām.
 Šā
 priekšlikuma mērķi ir šādi:
 - izveidot
 stabilu tiesisko regulējumu IMI un kopīgu noteikumu kopumu, lai
 nodrošinātu IMI efektīvu funkcionēšanu;
 - nodrošināt
 vispusīgu datu aizsardzības sistēmu, vienotā
 horizontālā juridiskā instrumentā paredzot noteikumus personas
 datu aizsardzībai attiecībā uz IMI;
 - atvieglot
 IMI iespējamo turpmāko paplašināšanu attiecībā uz
 jaunām Savienības tiesību jomām;
 - precizēt
 dažādu IMI sistēmā iesaistīto dalībnieku funkcijas.
 Lai
 sasniegtu šos mērķus, arī turpmāk tiks īstenoti
 šādi pasākumi:
 1. sistēmas
 uzturēšana, t.i., kļūmju novēršana un labošana,
 nebūtiski esošās darbības uzlabojumi, sistēmas darbības
 nepārtrauktības nodrošināšanu;
 2. sistēmas
 infrastruktūras mitināšana;
 3. sistēmas
 attīstīšana, t.i., jaunu sistēmas prasību ieviešana, un
 4. saziņas
 un informētības paaugstināšanas pasākumi, tostarp
 konferences, mācību semināri, reklāmas un mācību materiālu
 sagatavošana.
 Attiecīgās ABM/ABB
 darbības
 12/03
 4: Iekšējais pakalpojumu tirgus
 Ja
 sistēma tiks paplašināta attiecībā uz citām
 Savienības tiesību jomām, var rasties citas attiecīgās
 ABM/ABB darbības.
 1.4.3.
 Paredzamie
 rezultāti un ietekme
 Norādīt,
 kāda ir priekšlikuma/iniciatīvas iecerētā ietekme uz
 finansējuma saņēmējiem/mērķgrupām.
 1. Augsta
 līmeņa tiesiskā noteiktība attiecībā uz ES
 iedzīvotāju personas datu apstrādi, izmantojot IMI, un
 tādējādi juridisko šķēršļu novēršana IMI
 paplašināšanai attiecībā uz citām Savienības
 tiesību jomām.
 2. Elastīgs
 regulējums IMI iespējamai turpmākai paplašināšanai
 attiecībā uz citām Savienības tiesību jomām.
 3. Komisijas,
 dalībvalstu, valstu iestāžu un Eiropas Datu aizsardzības
 uzraudzītāja attiecīgo funkciju un saistību
 precizēšana attiecībā uz informācijas apmaiņu,
 izmantojot IMI.
 4. Izmaksu
 ietaupījums, jo jau esošs IT rīks tiks izmantots jaunās jomās,
 nevis tiks izstrādāti vienam mērķim paredzēti jauni
 rīki.
 5. Tiks
 nodrošināts stabils IMI finansējums nākotnē, ņemot
 vērā, ka saskaņā ar Pakalpojumu direktīvu sistēmas
 izmantošana ir obligāta, un tās iespējamo turpmāko
 paplašināšanos atbilstīgi paziņojumam par IMI
 stratēģiju.
 1.4.4.
 Rezultātu un
 ietekmes rādītāji
 Norādīt
 priekšlikuma/iniciatīvas īstenošanas pārraudzībā
 izmantojamos rādītājus.
 Priekšlikums
 sekmēs efektīvāku Savienības tiesību aktu
 piemērošanu jomās, kurās izmanto IMI, un tiks ietaupītas IT
 izstrādes un uzturēšanas izmaksas.
 Priekšlikuma
 tiešo ietekmi var izvērtēt, izmantojot šādus
 rādītājus:
 - IMI
 aptverto likumdošanas jomu skaits (skaita pieaugums
 salīdzinājumā ar divām jomām 2011. gadā);
 - to,
 cik informācijas apmaiņas notikušas ar IMI starpniecību
 katrā gadā;
 - to
 kompetento iestāžu skaits, kas aktīvi izmanto sistēmu (t.i., kas
 nav tikai reģistrējušās kā lietotāji);
 - paredzētais
 izmaksu ietaupījums par katru jaunu pievienoto politikas jomu.
 1.5.
 Priekšlikuma/iniciatīvas
 pamatojums
 1.5.1.
 Īstermiņa
 vai ilgtermiņa vajadzības
 Priekšlikums
 nodrošinās augsta līmeņa tiesisko noteiktību
 attiecībā uz personas datu apstrādi IMI atbilstīgi Eiropas
 Datu aizsardzības uzraudzītāja ieteikumiem. Ilgtermiņā
 tas veicinās IMI iespējamu turpmāku paplašināšanu
 attiecībā uz jaunām Savienības tiesību jomām,
 nodrošinot šādai paplašināšanai elastīgu regulējumu.
 1.5.2.
 ES
 iesaistīšanās pievienotā vērtība
 Ņemot
 vērā to, ka IMI ir centralizēts Komisijas izstrādāts
 un mitināts saziņas rīks, ir jāizstrādā sistēmai
 piemērojami kopīgie noteikumi un tie centralizēti jāievieš.
 Komisija piedāvā IMI kā bezmaksas pakalpojumu
 dalībvalstīm, nodrošina uzturēšanas un attīstīšanas
 pakalpojumus, palīdzības dienestu un mitina skaitļošanas
 infrastruktūru. Šos uzdevumus nav iespējams veikt decentralizēti.
 IMI
 novērš šķēršļus pārrobežu sadarbībai,
 piemēram, valodas barjeras, administratīvās un darba
 kultūras dažādību un nostabilizējušos informācijas
 apmaiņas procedūru trūkumu. Tā kā sistēmas
 izstrādāšanā iesaistījušās arī dalībvalstis,
 IMI piedāvā vienotas darba metodes, par kurām vienojušās
 visas dalībvalstis.
 1.5.3.
 Līdzīgas
 līdzšinējās pieredzes rezultātā gūtās
 atziņas
 IMI
 sāka darboties 2008. gadā. Pašlaik sistēmā ir
 reģistrētas vairāk nekā 5700 kompetentās iestādes
 un 11000 lietotāji. 2010. gadā notika aptuveni 2000
 informācijas apmaiņas.
 No
 juridiskā viedokļa IMI darbība pamatojas uz Komisijas
 lēmumu,
 komitoloģijas lēmumu, un
 Komisijas ieteikumu[33]. Par IMI turpmākas
 paplašināšanās šķērsli kļuva tas, ka trūka
 vienota juridiska instrumenta, ko pieņēmis Eiropas Parlaments un
 Padome.
 Sākotnējās
 IMI izstrādes izmaksas finansēja no IDABC programmas (Viseiropas
 elektroniskās pārvaldības pakalpojumu savietojamības
 nodrošināšanu valsts pārvaldes iestādēm,
 uzņēmumiem un pilsoņiem), līdz 2009. gadā
 programma beidza darboties. Līdz 2010. gada jūlijam MARKT
 ĢD sedza izmaksas, kas saistītas ar uzturēšanu, otrās līmeņa
 atbalstu, sistēmas administrēšanu, mitināšanu,
 apmācību, saziņu un informētības paaugstināšanu.
 2010. gada jūlijā ISA (Eiropas valstu pārvaldes
 iestāžu sadarbspējas risinājumi) programma 2010.- 2015.gadam[34] piekrita finansēt IMI, nodrošinot līdzekļus darbībai
 un lietojumprogrammas uzlabošanai 2010. gadā. Paredzams, ka ISA
 programma turpinās IMI finansēšanu vismaz līdz 2012. gadam.
 MARKT ĢD turpina segt izmaksas par mitināšanu, apmācību, saziņu
 un informētības paaugstināšanu.
 Tā
 kā sistēmas izmantošana ir obligāta saskaņā ar
 Pakalpojumu direktīvu un ņemot vērā IMI turpmākas
 paplašināšanas plānus attiecībā uz jaunām
 Savienības tiesību jomām, būs jāprecizē
 finansēšanas aspekti un jānodrošina stabils un ilgtspējīgs
 finansējums pēc 2012. gada.
 1.5.4.
 Sadarbība un iespējamā
 sinerģija ar citiem attiecīgajiem instrumentiem
 Komisijas
 paziņojumā “Vienotā tirgus labāka pārvaldība,
 palielinot administratīvo sadarbību: Iekšējā tirgus informācijas
 sistēmas (IMI) paplašināšanas un attīstības
 stratēģija” (COM(2011) 75 galīgā redakcija)
 izklāstīti plāni saistībā ar IMI turpmāku
 paplašināšanu attiecībā uz jaunām ES tiesību
 jomām.
 Komisijas
 paziņojumā “Akts par vienoto tirgu” uzsvērts, cik liela
 nozīme būtu IMI sadarbības stiprināšanā starp
 iesaistītajiem dalībniekiem, tostarp vietējā
 līmenī, tādējādi sekmējot vienotā tirgus
 labāku pārvaldību[35].
 1.6.
 Ilgums un
 finansiālā ietekme
 þ Beztermiņa priekšlikums/iniciatīva
 Paredzams, ka priekšlikums stāsies spēkā
 2013. gadā.
 1.7.
 Paredzētie
 pārvaldības veidi [36]
 þ Komisijas
 īstenota centralizēta tieša pārvaldība
 2.
 PĀRVALDĪBAS PASĀKUMI
 2.1.
 Uzraudzības un
 ziņošanas noteikumi
 Norādīt
 periodiskumu un nosacījumus.
 Komisija
 sagatavos ikgadēju ziņojumu par IMI pilnveidošanu un darbību.
 Turklāt Eiropas Datu aizsardzības uzraudzītājam periodiski
 tiks sniegts ziņojums par IMI datu aizsardzības, tostarp
 drošības, jautājumiem.
 2.2.
 Pārvaldības
 un kontroles sistēma
 2.2.1.
 Apzinātie riski
 Komisija
 ir IMI “sistēmas īpašnieks” un ir atbildīga par tās ikdienas
 darbību, uzturēšanu un pilnveidošanu. Sistēmu pilnveido un
 mitina iekšējais piegādātājs, proti, Komisijas DIGIT
 ĢD, kas nodrošina augsta līmeņa darbības
 nepārtrauktību.
 Ja
 IMI paplašinoties attiecībā uz jaunām tiesību jomām,
 sistēmas pārvaldība var kļūt
 sarežģītāka, jo pieaugs ieinteresēto personu skaits un var
 būt nepieciešams rast risinājumu dažādām
 vajadzībām. Tāpēc paplašināšanās process
 jāīsteno uzmanīgi.
 2.2.2.
 Paredzētās
 kontroles metodes
 IT
 uzturēšanu un IMI pilnveidošanu reglamentē saprašanās memorands,
 kas noslēgts starp Iekšējā tirgus un pakalpojumu
 ģenerāldirektorātu (MARKT) un Informātikas
 ģenerāldirektorātu (DIGIT) un kurā paredzēti noteikumi
 un procedūras, kā arī sistēmas īpašnieka (MARKT) un
 sistēmas piegādātāja (DIGIT) attiecīgie pienākumi
 un saistības. Regulāras tikšanās un ziņošanas instrumenti
 veicina ciešu IT uzturēšanas un pilnveidošanas darba
 pārraudzību.
 IMI
 Vadības komiteja, tostarp visi IMI projektā ieinteresēto personu
 pārstāvji (sistēmas īpašnieks, sistēmas
 piegādātājs, Iekšējā tirgus padomdevēja komiteja
 (IMAC) un IMI lietotāji), inter alia ir atbildīgi par augsta
 līmeņa pārraudzības un kontroles nodrošināšanu. IMAC
 IMI darba grupa (Iekšējā tirgus padomdevējas komitejas
 apakšgrupa) konsultē Komisiju par horizontāliem jautājumiem saistībā
 ar IMI pilnveidošanu.
 Turklāt
 saskaņā ar priekšlikuma 19. pantu Eiropas Datu aizsardzības
 uzraudzītājs nodrošinās, ka personas datu apstrādi IMI
 Komisija veic saskaņā ar piemērojamajiem noteikumiem. Valstu
 datu aizsardzības iestādes dalībvalstu līmenī
 pārraudzīs personas datu apstrādi, ko veic kompetentās
 iestādes.
 2.3.
 Krāpšanas un
 pārkāpumu apkarošanas pasākumi
 Norādīt
 esošos vai plānotos novēršanas un aizsardzības pasākumus.
 Krāpšanas,
 korupcijas un citu nelikumīgu darbību apkarošanas mērķiem
 IMI kontekstā bez ierobežojumiem piemēro noteikumus, kas parasti
 piemērojami Komisijas darbībām, tostarp Eiropas Parlamenta un
 Padomes 1999. gada 25. maija Regulu (EK) Nr. 1073/1999 par
 izmeklēšanu, ko veic Eiropas Birojs krāpšanas apkarošanai (OLAF).
 3.
 PRIEKŠLIKUMA/INICIATĪVAS PAREDZAMĀ
 FINANSIĀLĀ IETEKME
 3.1.
 Attiecīgās
 daudzgadu finanšu shēmas izdevumu kategorijas un budžeta izdevumu
 pozīcijas
 · Esošās budžeta izdevumu
 pozīcijas
 Daudzgadu finanšu shēmas izdevumu kategorija || Budžeta pozīcija || Izdevumu veids || Iemaksas
 Numurs [Apraksts........................................] || Dif./nedif. ([37]) || no EBTA valstīm[38] || no kandidātvalstīm[39] || no trešām valstīm || Finanšu regulas 18. panta 1. punkta aa) apakšpunkta nozīmē
 1A || 12.02.01 Iekšējā tirgus īstenošana un attīstība || DIF. || JĀ || NĒ || NĒ || NĒ
 1A || 12.01.04 Iekšējā tirgus īstenošana un attīstība – Administratīvās pārvaldības izdevumi || NEDIF. || JĀ || NĒ || NĒ || NĒ
 1A || 26.03.01.01 Eiropas valstu pārvaldes iestāžu sadarbspējas risinājumi (ISA) || DIF. || JĀ || JĀ || NĒ || NĒ
 3.2.
 Paredzamā
 ietekme uz izdevumiem
 3.2.1.
 Paredzamās
 ietekmes uz izdevumiem kopsavilkums
 Miljonos EUR (3 zīmes
 aiz komata)
 Daudzgadu finanšu shēmas izdevumu kategorija: || 1B || Iekšējā tirgus īstenošana un attīstība
 MARKT ĢD || || || 2013. gads || || || || || || || KOPĀ
  Darbības apropriācijas || || || || || || || ||
 12.02.01 || Saistības || (1) || 1,440 || || || || || || || 1,440
 Maksājumi || (2) || 1,440 || || || || || || || 1,440
 || || || || || || || ||
 KOPĀ — MARKT ĢD apropriācijas || Saistības || =1+1a +3 || 1,440 || || || || || || || 1,440
 Maksājumi || =2+2a +3 || 1,440 || || || || || || || 1,440
 Paredzams, ka minētais priekšlikums
 stāsies spēkā 2013. gadā, tam nav ietekmes uz budžetu
 un tas nepārsniedz jau paredzētās Komisijas oficiāli
 plānotās izmaksas tuvākajos gados. Turklāt priekšlikums
 neskar lēmumus par daudzgadu finanšu shēmu pēc 2013. gada.
 IMI finansējumu 2010. gadā
 nodrošināja no šādiem avotiem: ISA programma (EUR 500 000 –
 budžeta pozīcija 26.03.01.01) un iekšējā tirgus budžeta
 pozīcijas (EUR 925 000). Attiecībā uz
 2011.-2012. gadu plānotais ISA finansējuma apmērs sasniedz
 aptuveni EUR 1 150 000 gadā. Taču uz finansējumu
 no ISA programmas attiecas vispārējā programmas prioritāšu
 un pieejamā budžeta ikgadējā pārskatīšana. Paredzams,
 ka ISA programma turpinās IMI finansēšanu vismaz līdz
 2012. gadam.
 Lai nodrošinātu, ka arī turpmāk
 dalībvalstis varētu pastāvīgi izmantot IMI un lai
 sekmētu budžeta efektīvāku pārvaldību un labāku
 kontroli, Komisija izskatīs iespēju visas izmaksas iekļaut
 vienā budžeta pozīcijā, par kuru ir atbildīgs MARKT ĢD
 (12.02.01. Iekšējā tirgus īstenošana un attīstība).
 Tas varētu radīt tīro pieaugumu šajā budžeta
 pozīcijā 2013. gadam, jo tiks pārdalīti līdzekļi
 no citām budžeta pozīcijām.
 Paredzams, ka, sākot ar 2012. gadu,
 IMI kopējās izmaksas samazināsies, un tas ir saistīts ar
 prognozētajām mazākām vajadzībām pēc jaunu
 funkciju izstrādes, kuras līdz tam laikam kopumā būtu jau
 ieviestas.
  KOPĀ — Darbības apropriācijas || Saistības || (4) || 1,440 || || || || || || || 1,440
 Maksājumi || (5) || 1,440 || || || || || || || 1,440
  KOPĀ — Administratīvās apropriācijas, kas tiek finansētas no konkrētu programmu piešķīrumiem || (6) || || || || || || || ||
 KOPĀ — Daudzgadu finanšu shēmas 1A IZDEVUMU KATEGORIJAS apropriācijas || Saistības || =4+ 6 || 1,440 || || || || || || || 1,440
 Maksājumi || =5+ 6 || 1,440 || || || || || || || 1,440
 Maksājumi || =5+ 6 || || || || || || || ||
 Daudzgadu finanšu shēmas izdevumu kategorija: || 5 || “Administratīvie izdevumi”
 Miljonos EUR (3 zīmes
 aiz komata)
 || || || 2013. gads || || || || || || || KOPĀ
 MARKT ĢD ||
  Cilvēkresursi || || || || || || || ||
  Pārējie administratīvie izdevumi || || || || || || || ||
 KOPĀ — MARKT ĢD || Apropriācijas || || || || || || || ||
 KOPĀ — Daudzgadu finanšu shēmas 5. IZDEVUMU KATEGORIJAS apropriācijas || (Saistību summa = maksājumu summa) || || || || || || || ||
 Miljonos EUR (3 zīmes
 aiz komata)
 || || || 2013. gads [40] || || || || || || || KOPĀ
 KOPĀ — Daudzgadu finanšu shēmas 1.–5. IZDEVUMU KATEGORIJAS apropriācijas || Saistības || || || || || || || || 1,440
 Maksājumi || || || || || || || ||
 3.2.2.
 Paredzamā
 ietekme uz izdevumiem
 –
 þ Priekšlikums/iniciatīva
 paredz darbības apropriāciju izmantošanu šādā veidā:
 Saistību apropriācijas
 miljonos EUR (3 zīmes aiz komata)
 Norādīt mērķus un rezultātus ò || || || 2013. gads || || || || || || || KOPĀ
 REZULTĀTI
 Rezultāta veids [41] || Rezultātu vidējās izmaksas || Daudzums of ouputs || Izmaksas || || || || || || || || || || || || || Kopējais rezultātu daudzums || Kopējās izmaksas
 KONKRĒTAIS MĒRĶIS NR. 1[42] || || || || || || || || || || || || || || || ||
 - Uzturēšana A || 0,4 || || 0,4 || || || || || || || || || || || || || || 0,4
 - Mitināšana B || 0,24 || || 0,24 || || || || || || || || || || || || || || 0,24
 - Izstrāde C || 0,3 || || 0,6 || || || || || || || || || || || || || || 0,6
 - Saziņa un informētība D || 0,2 || || 0,2 || || || || || || || || || || || || || || 0,2
 Starpsumma — 1. konkrētais mērķis || || 1,440 || || || || || || || || || || || || || || 1,440
 KONKRĒTAIS MĒRĶIS Nr. 2 || || || || || || || || || || || || || || || ||
 - Rezultāts || || || || || || || || || || || || || || || || || ||
 Starpsumma — 2. konkrētais mērķis || || || || || || || || || || || || || || || ||
 KOPĒJĀS IZMAKSAS || || 1,440 || || || || || || || || || || || || || || 1,440
 3.2.3.
 Paredzamā
 ietekme uz administratīvajām apropriācijām
 3.2.3.1.
 Kopsavilkums
 –
 þ Priekšlikums/iniciatīva
 neparedz administratīvo apropriāciju izmantošanu
 –
 ̈ Priekšlikums/iniciatīva
 paredz administratīvo apropriāciju izmantošanu šādā
 veidā:
 3.2.3.2.
 Paredzamās
 cilvēkresursu vajadzības
 –
 þ Priekšlikums/iniciatīva
 neparedz papildu cilvēkresursu izmantošanu
 –
 ̈ Priekšlikums/iniciatīva
 paredz cilvēkresursu izmantošanu šādā veidā: sk. saderība ar kārtējo daudzgadu
 finanšu shēmu
 –
 þ Priekšlikums/iniciatīva ir
 saderīga ar kārtējo daudzgadu finanšu shēmu.
 3.2.4.
 Trešo personu
 iemaksas
 –
 þ Priekšlikums/iniciatīva
 neparedz trešo personu līdzfinansējumu
 3.3.
 Paredzamā
 ietekme uz ieņēmumiem
 –
 þ Priekšlikums/iniciatīva
 finansiāli neietekmē ieņēmumus
 [1] OV L 255, 30.9.2005., 22. lpp.
 [2] OV L 376, 27.12.2006., 36. lpp.
 [3] Komisijas 2007. gada 12. decembra Lēmums
 2008/49/EK par Iekšējā tirgus informācijas sistēmas (IMI)
 īstenošanu attiecībā uz personas datu aizsardzību
 (OV L 13, 16.1.2008., 18. lpp.), Komisijas 2009. gada
 2. oktobra Lēmums 2009/739/EK, ar ko nosaka praktisko
 kārtību informācijas elektroniskai apmaiņai starp
 dalībvalstīm saskaņā ar VI nodaļu Eiropas
 Parlamenta un Padomes Direktīvā 2006/123/EK par pakalpojumiem
 iekšējā tirgū (OV L 263, 7.10.2009., 32. lpp.),
 Komisijas 2009. gada 26. marta Ieteikums par datu aizsardzības
 pamatnostādnēm Iekšējā tirgus informācijas
 sistēmai (IMI) (OV L 100, 18.4.2009., 12. lpp.).
 [4] Komisijas paziņojums Eiropas Parlamentam, Padomei,
 Ekonomikas un sociālo lietu komitejai un Reģionu komitejai
 “Ceļā uz aktu par vienoto tirgu. Par augsti
 konkurētspējīgu tirgus sociālo ekonomiku. 50 priekšlikumi,
 lai uzlabotu mūsu darbu, darījumus un savstarpējo apmaiņu”,
 COM(2010) 608 galīgā redakcija, 45. priekšlikums,
 31. lpp.
 [5] COM(2011) 75.
 [6] COM(2011) 206.
 [7] Atzinums 01911/07/EN, WP 140.
 [8] Eiropas Datu aizsardzības uzraudzītāja
 (EDAU) 2008. gada 22. februāra atzinums par Komisijas 2007. gada
 12. decembra Lēmumu par Iekšējā tirgus informācijas
 sistēmas (IMI) īstenošanu attiecībā uz personas datu
 aizsardzību, OV C 270, 25.10.2008., 1. lpp.
 [9] Komisijas 2009. gada 26. marta Ieteikums par
 datu aizsardzības pamatnostādnēm Iekšējā tirgus
 informācijas sistēmai (IMI), OV L 100, 18.4.2009.,
 12. lpp.
 [10] Komisijas 2010. gada 22. aprīļa
 Ziņojums par datu aizsardzības stāvokli Iekšējā tirgus
 informācijas sistēmā, COM(2010) 170 galīgā
 redakcija.
 [11] Skatīt, piemēram, Eiropas Parlamenta un Padomes
 2006. gada 20. decembra Regulu (EK) Nr. 1987/2006 par otrās
 paaudzes Šengenas Informācijas sistēmas (SIS II) izveidi,
 darbību un izmantošanu (OV L 381, 28.12.2006., 4. lpp) un
 Eiropas Parlamenta un Padomes 2008. gada 9. jūlija Regulu (EK)
 Nr. 767/2008 par Vīzu informācijas sistēmu (VIS) un datu
 apmaiņu starp dalībvalstīm saistībā ar
 īstermiņa vīzām (VIS regula) (OV L 218,
 13.8.2008., 60. lpp.).
 [12] Eiropas Parlamenta un Padomes 2011. gada
 9. marta Direktīva 2011/24/EK par pacientu tiesību
 piemērošanu pārrobežu veselības aprūpē
 (OV L 88/45, 4.4.2011., 45. lpp.).
 [13] Eiropas Parlamenta un Padomes 1996. gada
 16. decembra Direktīva 96/71/EK par darba ņēmēju
 norīkošanu darbā pakalpojumu sniegšanas jomā
 (OV L 018, 21.1.1997., 1. lpp.). Skatīt arī Padomes
 2011. gada 7. marta secinājumus, kas pieejami:
 http://www.consilium.europa.eu/uedocs/cms_data/docs/pressdata/en/lsa/119621.pdf.
 [14] Skatīt 12. zemsvītras piezīmi
 iepriekš, 10. panta 4. punkts.
 [15] Padomes 2010. gada 10. decembra secinājumi.
 [16] OV C , , . lpp.
 [17] COM (2011) 75.
 [18] COM(2011) 206.
 [19] OV L 281, 23.11.1995., 31. lpp.
 [20] OV L 8, 12.1.2001., 1. lpp.
 [21] OV L 13, 16.1.2008., 18. lpp.
 [22] OV L 263, 7.10.2009., 32. lpp.
 [23] OV L 376, 27.12.2006., 36. lpp.
 [24] OV L 88, 4.4.2011., 45. lpp.
 [25] OV L 331, 15.12.2001., 79. lpp.
 [26] OV L 018, 21.1.1997., 1. lpp.
 [27] OV L 178, 17.7.2000., 1. lpp.
 [28] ABM — budžeta vadība pa darbības
 jomām, ABB — budžeta līdzekļu sadale pa darbības
 jomām.
 [29] OV L 255, 30.9.2005., 22. lpp.
 [30] OV L 376, 27.12.2006., 36. lpp.
 [31] Komisijas paziņojums Eiropas Parlamentam, Padomei,
 Ekonomikas un sociālo lietu komitejai un Reģionu komitejai
 “Ceļā uz aktu par vienoto tirgu. Par augsti
 konkurētspējīgu tirgus sociālo ekonomiku.
 50 priekšlikumi, lai uzlabotu mūsu darbu, darījumus un
 savstarpējo apmaiņu”, COM(2010) 608 galīgā redakcija,
 45. priekšlikums, 31. lpp.
 [32] Skatīt 6. zemsvītras piezīmi iepriekš.
 [33] Komisijas 2007. gada 12. decembra Lēmums
 2008/49/EK par Iekšējā tirgus informācijas sistēmas (IMI)
 īstenošanu attiecībā uz personas datu aizsardzību
 (OV L 13, 16.1.2008., 18. lpp.), Komisijas 2009. gada
 2. oktobra Lēmums 2009/739/EK, ar ko nosaka praktisko
 kārtību informācijas elektroniskai apmaiņai starp
 dalībvalstīm saskaņā ar VI nodaļu Eiropas
 Parlamenta un Padomes Direktīvā 2006/123/EK par pakalpojumiem
 iekšējā tirgū (OV L 263, 7.10.2009., 32. lpp.),
 Komisijas 2009. gada 26. marta Ieteikums par datu aizsardzības
 pamatnostādnēm Iekšējā tirgus informācijas
 sistēmai (IMI) (OV L 100, 18.4.2009., 12. lpp.).
 [34] Lēmums Nr. 922/2009/EK, OV L 260,
 3.10.2009., 20. lpp.
 [35] Skatīt 6. zemsvītras piezīmi iepriekš.
 [36] Skaidrojumus par
 pārvaldības veidiem un atsauces uz Finanšu regulu skatīt BudgWeb
 tīmekļa vietnē: http://www.cc.cec/budg/man/budgmanag/budgmanag_en.html.
 [37] Dif. —
 diferencētās apropriācijas, nedif. — nediferencētās
 apropriācijas.
 [38] EBTA — Eiropas
 Brīvās tirdzniecības asociācija.
 [39] Kandidātvalstis
 un attiecīgā gadījumā potenciālās
 kandidātvalstis no Rietumbalkāniem.
 [40] N gads ir gads,
 kurā sāk īstenot priekšlikumu/iniciatīvu.
 [41] Rezultāti ir
 attiecīgie produkti vai pakalpojumi (piemēram, finansēto
 studentu apmaiņu skaits, uzbūvēto ceļu garums kilometros
 utt.).
 [42] Konkrētie mērķi, kas
 norādīti 1.4.2. apakšpunktā.